Prvo poglavlje 
Rusija oko godine 1990. 


Do 1991. godine nisam nikad bio u Rusiji, a ni u bilo kojem dru¬ 
gom dijelu Sovjetskog Saveza. Ono malo što sam znao o tom 
dijelu svijeta dolazilo je većinom iz novinskih članaka. Godine 
1959., nedugo nakon što sam postigao bakalaureat iz ekonomije, 
šest mjeseci radio sam za kongresnu studijsku grupu predvođe¬ 
nu mladim profesorom s Harvarda, Ottom Ecksteinom. Senator 
Paul Douglas, tada predstojnik Zajedničkog odbora za ekonomiju 
(Joint Economic Committe, JEC) američkog Kongresa, angažirao 
gaje da za kongres izradi studiju o gospodarskom rastu i inflaci¬ 
ji u Sjedinjenim Američkim Državama. Mene su angažirali kao 
pomoćnog istraživača u skupini istaknutih ekonomista koje je pro¬ 
fesor Eckstein okupio u Washingtonu da izrade studiju. 

Glavna briga, ali i jedan od razloga za izradu studije, bila je ta 
što je Sovjetski Savez tada rastao po mnogo višoj stopi nego Sjedi¬ 
njene Države. Činjenica koja je izazivala još veću zabrinutost bila 
je možda to što se predviđalo da će proizvodnja čelika u Sovjet¬ 
skom Savezu uskoro premašiti proizvodnju čelika u SAD-u. Pro¬ 
izvodnja čelika tada je smatrana glavnim pokazateljem vojne moći. 
Radilo se o materijalu potrebnom za izradu tenkova i topova. U 
tom su razdoblju Rusi već imali iza sebe slanje Sputnika u svemir, 
događaj koji je izazvao zaprepaštenje u američkim vodećim struk¬ 
turama vojske i politike. Procjene CIA-e o ekonomskom i vojnom 
potencijalu Sovjetskog Saveza izazvale su mnogo više tjeskobe 
nego vijesti iz godine 2001. o iračkom oružju za masovno unište¬ 
nje. Krajem godine 1959. studijska grupa objavila je „Ecksteinovo 
izvješće kojem Ted Sorensen u svojoj autobiografskoj knjizi o 
Kennedyjevim godinama pripisuje značajan utjecaj na razmišlja- 
nje predsjednika Kennedyja. Kennedy je u svojoj predsjedničkoj 
kampanji protiv Nixona iskoristio procjene CIA-e o navodnoj 
„raketnoj inferiornosti", isto onako kako je Bush iskoristio vijesti 
o oružju za masovno uništenje kao opravdanje za Irački rat. 

Unatoč poslu koji sam napravio za profesora Ecksteina 1959., 
koji me, makar površno, uveo u svijet sustava centralnog plani¬ 
ranja u Rusiji, tek u kolovozu 1991. imao sam prvi neposredan 

angažman u Rusiji. Dok sam radio za MMF, u kojem sam onda bio 
direktor Odjela za fiskalna pitanja, bio sam također i predsjednik 
Međunarodnog instituta za javne financije (TIPF). IIPF je ponajvi¬ 
še akademska međunarodna institucija, ustanovljena u Francuskoj 
trdesetih godina 20. stoljeća, a rutinski rad za nju obavljalo je taj¬ 
ništvo najednom njemačkom sveučilištu (danas je riječ o Sveuči¬ 
lištu u Munchenu). Članovi IIPF-a istraživači su iz područja javnih 
financija, ponajviše sveučilišni profesori, i to iz mnogih zemalja. 
U to vrijeme članovi su bili i istraživači iz Sovjetskog Saveza te iz 
nekoliko istočnoeuropskih zemalja. 

Kao predsjednik IIPF-a imao sam zadaću organizirati godiš¬ 
nje kongrese te institucije. Ovi kongresi odvijaju se svake godi¬ 
ne krajem kolovoza u zemljama koje je odabralo Upravno vijeće 
IIPF-a nekoliko godina unaprijed. U tim zemljama lokalni spon¬ 
zori pristaju pokriti lokalne troškove kongresa i napraviti lokalne 
aranžmane za njih. Tijekom normalnih godina predsjednikov rad 
ograničenje na nekoliko dana godišnje i uključuje neke temeljne 
odluke, kao što je određivanje teme kongresa, izbor znanstvenog 
odbora i njegova predsjednika i tako dalje. Međutim, godina 1991. 
nije se pokazala normalnom godinom. Kao što je bilo i uobičaje¬ 
no, mjesto održavanja kongresa iz 1991. bilo je odabrano nekoliko 
godina ranije, kad se Sovjetski Savez još doimao vrlo stabilnim 
područjem. Sudionici iz Rusije pozvali su IIPF da održi svoj kon¬ 
gres 1991. u Lenjingradu (danas Sankt Peterburg), a upravno vije¬ 
će IIPF-a prihvatilo je poziv. U vrijeme donošenja odluke, dok je 
Mihail Gorbačov još bio generalni sekretar Centralnog komiteta 
Komunističke partije Sovjetskog Saveza, nitko još nije mogao 
predvidjeti dramatične promjene koje će se dogoditi u Sovjetskom 
Savezu u tim godinama. Dana 15. ožujka 1990. Gorbačov je od 
Kongresa deputata SSSR-a izabran za predsjednika SSSR-a. Dana 
29. svibnja 1990. Boris Jeljcin izabran je za predsjednika novog 
Ruskog kongresa narodnih deputata. Dana 12. lipnja 1990. Rusija 
je proglašena suverenom državom, a 12. lipnja 1991. Jeljcin je 
postao prvim ruskim predsjednikom izabranim od naroda. U kolo¬ 
vozu 1991. Ruska komunistička partija je raspuštena, a do prosin¬ 
ca 1991. Sovjetski Savez više nije postojao, raspavši se u mnoge 
nove neovisne zemlje. 

Kako se dan održavanja kongresa približavao, ruski članovi 
IIPF-a inzistirali su na tvrdnjama daje sve u redu s njihove strane i 
da se lenjingradski kongres treba održati kako je planirano, unatoč 
tada aktualnom ekonomskom i političkom kaosu. Izvijestili su da 
su uspjeli priskrbiti prostor za organizaciju kongresa i da su dobili 

novčana sredstva za socijalni segment (bankete, večere, turističke 
obilaske itd.) kongresa. 

Tjedan dana prije početka kongresa IIPF-a organizirao sam da 
moja supruga i ja napustimo Washington i otiđemo u Lenjingrad. 
U ponedjeljak tog tjedna počele su se širiti glasine o predstojećem 
udaru protiv Gorbačova u Rusiji. Do utorka je udar bio u punom 
zamahu. Četiri stotine sudionika, iz nekih šezdesetak zemalja svije¬ 
ta, spremalo se otputovati iz svojih mjesta boravka i doći u Lenjin¬ 
grad na kongres koji je trebao početi sljedećeg vikenda. Mnoge od 
njih pratili bi njihovi bračni drugovi, a neke i djeca. Počeli su mi 
stizati telefonski pozivi i brzojavi u kojima su mi mnogi sudionici 
IIPF-a priopćavali da su odustali od puta, dok su me drugi pitali što 
bi trebali napraviti. Bi li se trebali zaputiti u Lenjingrad? Hoće li se 
kongres uopće održati? Kako su prolazili sati, situacija u Moskvi 
i Lenjingradu izgledala je sve zlokobnije. U utorak je The Finan¬ 
cial Times na naslovnici objavio tenkove koji su se kretali prema 
ruskom Bijelom domu u Moskvi. The New York Times izvijestio je 
da stotine tisuća ljudi prosvjeduje na ulicama i trgovima Lenjingra- 
da i Moskve. Oklijevao sam s odlukom. U to vrijeme moj je krvni 
tlak vjerojatno skočio u nebesa i zacijelo me pogodila jedna od 
najvećih razina stresa u cijelom životu. 

U utorak sam konačno zaključio da bi bilo neodgovorno od mene 
da pošaljem stotine ljudi u Lenjingrad pod okolnostima koje su se 
lako mogle pogoršati, do razine uličnih borba ili građanskog rata. 
Stoga sam, s obzirom na informacije koje su mi bile tada dostupne, 
donio odluku koja mi se činila jedinom razumnom: odlučio sam 
otkazati sastanak. Pa ipak, postojao je logistički problem informi¬ 
ranja sudionika koji su bili raspršeni diljem svijeta, u vrijeme dok 
još nije bila dostupna komunikacija putem interneta. Uz pomoć 
svoje vrlo agilne pomoćnice u MMF-u, gospođe Pamele Palco, 
obavijestio sam sve registrirane sudionike koje sam uspio dobiti 
telefonom da je sastanak otkazan. Na sreću, primio sam i mno¬ 
go poziva od izglednih sudionika koji su još bili neodlučni. To je 
olakšalo moje napore u širenju informacija. 

Gledajući unatrag može se reći da se moja odluka pokazala 
katastrofalno lošom. Do četvrtka je državni udar propao i postalo 
je očitim da se sastanak mogao održati kako je bilo planirano. S 
obzirom na to koliko je teško bilo ruskoj strani organizirati sasta¬ 
nak pod ovakvim okolnostima, ruski organizatori su s pravom bili 
vrlo nezadovoljni mojom odlukom da otkažem sastanak. Nakon 
državnog udara primio sam neke pozive od izglednih sudionika, 
uključujući i neke koji su vlastitom voljom odlučili da neće ići, 

u kojima su izražavali žaljenje zbog moje odluke. Poslije sam 
doznao i da su neki članovi IIPF-a iz zemalja kao što su Argentina 
i Čile krenuli na put već ranije, a da nisu znali što se događa u 
Rusiji, te da su došli u Lenjingrad, pa čak i uživali u posjetu. 

Dugi niz godina često sam se pitao jesam li možda trebao do¬ 
nijeti drukčiju odluku. Ipak, donio sam generalni zaključak, mož¬ 
da imajući u vidu i vlastiti interes, daje s onim znanjem koje sam 
tada imao o tim događajima to bila jedina odgovorna i racionalna 
odluka koju sam mogao donijeti. Problem je bio taj da je, jednom 
kad je odluka donesena, postalo nemoguće promijeniti je unutar 
potrebnog vremenskog roka i s tadašnjom tehnologijom. Za uspo¬ 
stavljanje kontakata s članovima IIPF-a bilo bi potrebno mnogo 
vremena, a do tada bi već mnogi otkazali svoje letove. 

Ova odluka nije mi nanijela samo značajnu psihološku štetu, 
a možda i štetu za ugled, nego sam imao i financijski trošak od 
dvije tisuće dolara. Kupio sam zrakoplovne karte za sebe i svoju 
suprugu za let kompanije Pan American. Nakon što nismo iskori¬ 
stili karte, Pan Am dao nam je kupone za buduće letove. Nažalost, 
prije nego što smo mogli iskoristiti kupone, Pan Am je bankrotirao 
i ubrzo nestao sa scene. Možda je gubitak ovog novca bila neka 
vrsta kazne. Taj sam gubitak prijavio kao poreznu olakšicu, tako 
daje u gubitku posredno sudjelovala i američka vlada. 

Tri mjeseca poslije, u prosincu 1991., igrom slučajnosti išao 
sam u Moskvu u ime MMF-a, radi sudjelovanja u početnim dis¬ 
kusijama vezanim za molbu Rusije da postane zemljom članicom 
Fonda. Do toga je vremena Sovjetski Savez propao, a u studenom 
je formirana ruska reformska vlada, predvođena mladim ekonomi¬ 
stom Jegorom Gajdarom. Gorbačov je 25. prosinca 1991. podnio 
ostavku na funkciju predsjednika Sovjetskog Saveza, koji više nije 
postojao. Nekoliko zaposlenika Fonda već je bilo u Moskvi na 
poziv ruskih vlasti, neki od njih iz mojih odjela. Njihova je zadaća 
bila započeti proces tehničke pomoći Rusiji u različitim područ¬ 
jima, što je trajalo tijekom cijelog jednog desetljeća u kojem je 
tuska ekonomija prošla tranziciju iz centralnog planiranja prema 
početnom stadiju tržišnog gospodarstva. 

Kad sam stigao u Moskvu, moj kolega, Isaiah Coelho, Brazilac 
koji je radio u mojem odjelu, dočekao me na aerodromu. Rezervi¬ 
rao sam smještaj u poznatom hotelu Metropol, povijesnom hotelu 
za koji se tada tvrdilo daje najbolji hotel u Moskvi. Metropol se 
nalazi na kratkoj udaljenosti od Kremlja, koja se može prijeći pje¬ 
šice, i smješten je u lijepoj zgradi. Hotel je imao veličanstvenu 
salu za doručak gdje je, kako se sjećam, ujutro plavokosa djevojka 

anđeoskog izraza lica svirala harfu, dok su gosti uživali u svojem 
doručku. Ipak, unatoč luksuznom okruženju, telefoni u hotelskim 
sobama nisu radili. To mi je stvorilo ozbiljan osobni problem jer 
je moja (prva) supruga tada počela imati veće zdravstvene proble¬ 
me kao posljedicu raka dojke. Nakon devet godina remisije rak 
se opet vratio. Izgubila je borbu protiv njega četiri godine poslije. 
Tijekom ovog posjeta Rusiji imao sam velike teškoće u održava¬ 
nju kontakta s njom. 

Bilo je to i razdoblje kad je nestašica hrane pogodila Rusiju, 
pa je objedovanje u Moskvi postalo velik problem. Nestašica hra¬ 
ne postala je važnijom temom razgovora i stalnom brigom za one 
koji su putovali u Moskvu. Novinski članci predviđali su masovne 
razmjere pomora od gladi u Rusiji. U to je vrijeme ekipa MMF-a 
posjećivala Moskvu u sve većem sastavu. Često su napuštali Was- 
hington s kovčezima punim suhe hrane, za slučaj da im hrana bude 
nedostupna na nekoliko dana. 

Dan nakon dolaska u Moskvu posjetio sam Vrhovni sovjet i 
Poreznu upravu u pratnji nekih kolega sa svojeg odjela. Cilj nam 
je bio uspostaviti kontakt s relevantnim osobama i uredima te se 
upoznati s postojećim ruskim sustavom oporezivanja i planira¬ 
nja proračuna. U to vrijeme nitko od nas nije imao mnogo znanja 
o načinu funkcioniranja ruskih javnih financija. Kako je vlada 
dolazila do prihoda od poreza? Koje je poreze koristila? Kako 
je pripremala svoj proračun? Koliko je inkluzivan bio proračun? 
Kakvi su bili odnosi između središnje vlade i regija? Kako je 
funkcionirala porezna uprava? Je li Rusija imala ured riznice? 
To su bila neka od pitanja na koja nismo imali precizne odgovore 
i koja su bila u krugu interesa MMF-a. Trebali su nam ti odgovo¬ 
ri kako bismo organizirali tehničku pomoć koju će MMF pružiti 
Rusiji i da bismo bili sposobni skrojiti financijske programe u 
budućnosti, koji bi onda zajmove MMF-a mogli učiniti dostu¬ 
pnima Rusiji. 

Ovi prvi posjeti bili su korisni zbog uspostavljanja kontakata 
s nekim osobama s kojima ćemo surađivati u sljedećim godina¬ 
ma. Pa ipak, oni su također naznačili problem s kojim ćemo se 
konstantno susretati, a povremeno će se pokazati ozbiljnim: to je 
problem značenja i primjene termina. Susreli smo se sa sličnim 
problemom u Kini nekoliko godina prije toga, kad je Kina postala 
članom MMF-a. Tijekom svojih mnogih dugih diskusija s duž¬ 
nosnicima oslanjali smo se na prevoditelje, a da nismo shvatili 
da isti termini imaju jedno značenje za nas, a drugo za njih. Na 
primjer, na našem prvom sastanku s ruskim kreatorima politike 

u Vrhovnom sovjetu rečeno nam je da vlada ima namjeru refor¬ 
mirati porez na dobit. Dug opis te planirane reforme ostavio nas 
je u potpunoj zbunjenosti i pomutnji. Tek smo poslije shvatili da 
za Ruse „dobit" znači ukupni prihod koji poduzeća ostvaruju od 
prodaje, a ne profit ili druge oblike onoga što mi zovemo dobiti 
- to jest, razliku između ukupnog prihoda i dopuštenih troškova. 
U Rusiji nije postojao koncept „dobiti" u onom obliku u kojem 
postoji u tržišnim gospodarstvima. Tako su cijelo vrijeme naši 
ruski sugovornici govorili o reformi poreza na promet, dok smo 
mi mislili na reformu poreza na dobit. Ovo iskustvo uvjerilo me u 
ispravnost pogleda Ludwiga Josepha Wittgensteina o jeziku. On 
tvrdi da jezici odražavaju zajednička iskustva onih koji govore 
zadani jezik. Drugim riječima, dvije strane moraju imati zajednič¬ 
ka iskustva kako bi prevoditelji mogli prevoditi na smislen način. 
Dva čovjeka s različitim iskustvima i različitim jezicima ne mogu 
mehanički prevoditi rečenice s jednog jezika na drugi jer neka 
iskustva koja se odražavaju u riječima jedne strane neće dijeliti 
druga strana. Ovaj lingvistički problem - svojevrsna informacij¬ 
ska asimetrija - mnogo je rašireniji nego što se misli. 

Drugi termini koji su stvarali nesporazume bili su „ravnotežna 
cijena" i „zona rublja". Za nas je ravnotežna cijena značila cijenu 
pri kojoj se potražnja i ponuda tako usklade da kupci mogu kupiti 
i prodavači mogu prodati ono što žele za neku određenu cijenu. 
Međutim, u ekonomiji u kojoj su ljudi imali novca za trošenje, ali 
trgovine su imale malo ili ništa za prodavanje, a za ono što su pro¬ 
davale cijene su bile administrativno fiksirane, nije bilo ravnotež¬ 
ne cijene. Kad je roba dolazila u trgovinu, mogući kupci čekali bi u 
dugim redovima i praznili bi police u kratkom vremenu. U takvim 
okolnostima cijene nisu obavljale funkciju prilagođavanja potra¬ 
žnje ponudi i obrnuto, kao što je uobičajeno u tržišnim gospodar¬ 
stvima. Za mnoge potrošače kupovanje robe prestajalo je kad bi 
se police u trgovinama ispraznile. Tako se dostupnost robe, koju 
pretpostavlja ravnotežna cijena, tumačila bilo kao slučaj „zasiće¬ 
nja" tržišta, to jest proizvodnje neželjene robe; ili se, češće, pret¬ 
postavljalo da su ljudi bili presiromašni da kupuju dostupnu robu. 
U kasnijim je godinama uobičajen postao ovakav refren: „Prije 
smo imali novac, ali nije bilo robe koju bismo kupili, dok sada pak 
ima robe, ali nemamo novca." Tako se raširilo gledište daje nakon 
nedostatka robe uslijedio nedostatak novca. Bio je to jednim dije¬ 
lom i rezultat liberalizacije cijena u siječnju 1992., koja je pomela 
vrijednost financijskih resursa kojima su Rusi raspolagali i oštro je 
reducirala realnu vrijednost plaća. 


Kad su prvi posjetitelji iz tranzicijskih ekonomija počeli dolaziti 
u Washington, često s ciljem da pohađaju obrazovne tečajeve na 
Institutu za obrazovanje Fonda {IMFInstitute), ili zato da rasprav¬ 
ljaju o ekonomskoj politici, obično bi ih domaćini vodili u posjet 
trgovačkim centrima. Isprva ih je čudila količina robe dostupna u 
trgovinama. Nakon takvih reakcija uskoro bi uslijedila tvrdnja da 
su Amerikanci zacijelo siromašni i nemaju novca jer su trgovine 
imale svu ovu poželjnu robu koja se nije prodavala. Da Amerikan¬ 
ci imaju novca, ne bi bilo robe u trgovinama. Trebalo je mnogo 
poučavanja i objašnjavanja da bi gosti razumjeli da bez rukovo¬ 
deće ruke vlade tržišna ekonomija automatski proizvodi robu za 
tržište i prilagođava svoju proizvodnju kroz djelovanje promjena 
cijena, kako za prodavače tako i za kupce, tako daje, uz rijetke 
iznimke, roba uvijek dostupna na policama. 

Glede drugog izvora nesporazuma, „zone rublja": Sovjetski 
Savez sačinjavale su mnoge republike koje je nadzirala i njihovim 
upravljanjem koordinirala Komunistička partija. Rubalj se koristio 
kao službena valuta. Kad se 1991. raspao Sovjetski Savez i nastale 
nove neovisne države, neki od kreatora politike u ovim država¬ 
ma odmah su poželjeli da njihove vlastite središnje banke tiskaju 
vlastitu valutu, kako bi potvrdili svoju ekonomsku neovisnost od 
Rusije. Međutim, kreatori politike iz nekih zemalja koje su bile u 
bliskijim odnosima s Rusijom i koje su profitirale od postojećih 
ekonomskih odnosa (na primjer, dobivale su jeftinu energiju) htje¬ 
li su odgoditi tu odluku. U to vrijeme bilo je dosta debate o tom 
što treba činiti. Zamisao o kojoj se mnogo raspravljalo bila je ta 
da se uspostavi ekonomska zona sastavljena od skupine zemalja 
u kojima bi se rubalj i dalje rabio. Naravno, to je zahtijevalo teš¬ 
ke odluke vezane uz način raspodjele rublji među tim zemljama 
i način kontroliranja totalne količine tiskanih rubalja. Tu su zonu 
ekonomisti Fonda nazvali „zonom rublja". Problem je nastao zbog 
toga što riječ „zona" prevedena na ruski može značiti „koncentra¬ 
cijski logor". Može se samo zamisliti zaprepašten pogled na licima 
dužnosnika s područja bivšeg Sovjetskog Saveza kad bi čuli raz¬ 
govore ili prijedloge koji bi uključivali smještanje rublja u „kon¬ 
centracijski logor". Kako se poslije pokazalo, stvoreno je previše 
rubalja, što je vodilo u inflaciju. Zato je „zona rublja" likvidirana 
krajem srpnja 1993. 

Tijekom tih ranih rasprava postalo je bjelodano da Rusi s koji¬ 
ma smo se susretali uopće nisu razumjeli kako funkcionira tržiš- 
* no gospodarstvo, baš kao što smo i mi slabo razumjeli kako su 
doista funkcionirale ekonomije s centralnim planiranjem. Oni, na 

primjer, nisu mogli pojmiti da ne postoji „ured za cijene“, ured 
koji bi službeno određivao cijene svih roba i usluga koje su se 
prodavale na tržištu, kako je to Ured za planiranje radio u Sovjet¬ 
skom savezu. Kad su me jednom na sastanku pitali ima li SAD 
ured za cijene, krivo sam razumio pitanje i objasnio sam da postoji 
ured koji prati kretanje cijena. U tom se trenutku ruski dužnosnik 
koji je postavio pitanje okrenuo prema kolegi koji je sjedio pored 
njega i rekao: „Rekao sam ti da u Sjedinjenim Državama postoji 
ured koji određuje prodajnu cijenu dobara!“ Očito je da su oni bili 
polemizirali o toj temi. 

Naši kontakti s ruskim dužnosnicima u to su vrijeme uvijek bili 
pomalo napeti. Oni su još bili šokirani onim što je snašlo moćni 
Sovjetski Savez. Njihovi stavovi odražavali su psihologiju naroda 
čija je zemlja sve do nedavnog početka rasula smatrana jednom 
od dviju svjetskih velesila. Vidjeli su kako je skoro preko noći 
ta moć nestala, a njihov bruto domaći proizvod pao ispod razine 
Belgije, mjereno po visoko devalviranom, uglavnom nekontrolira¬ 
nom valutnom tečaju u to vrijeme. Teško im je bilo prihvatiti novo 
stanje stvari i, baš kao i plemići koji u kratko vrijeme osiromaše, s 
gorčinom su doživljavali da im stranci koji su tada dolazili u posjet 
njihovoj zemlji govore kako da upravljaju državom. Još gore od 
toga, ti su stranci predstavljali organizacije poput MMF-a i Svjet¬ 
ske banke, koje su mnogima od njih do tada bile nepoznate jer 
njihove zemlje nisu bile članice tih institucija. Dodatno je smetala 
činjenica da su dotične organizacije bile smještene u Washingtcnu, 
u blizini Bijele kuće. Neki Rusi koje smo susretali na tim ranim 
sastancima mislili su daje MMF dio američke vlade, a možda čak 
i dio CIA-e. 

Na Vrhovnom sovjetu jedan je od zamjenika ministra spomenuo 
da mu je jedan talijanski ekonomist, komunist koji je desetljećima 
živio u Moskvi, rekao da istodobno i američka ekonomija prolazi 
kroz veliku krizu i da je jedino pitanje vremena kad će kolabirati, 
onako kako se to dogodilo i ekonomiji Sovjetskog Saveza. Pokušao 
sam mu objasniti fenomen poslovnih ciklusa, naglašavajući da je 
američka ekonomija 1991. prolazila kroz jedno od svojih periodič¬ 
nih usporavanja, ali da se to ne smije pobrkati sa slomom. Nije mi 
se činilo da sam ga uvjerio svojim objašnjenjem jer se on, premda 
na uljudan način, nastavio ponašati na način kojim kao daje govo¬ 
rio: mi smo velesila, pa zašto ste vi uopće ovdje? Posjet poreznoj 
upravi uvjerio nas je da zapadna institucija poznata kao „pore¬ 
zna uprava' 1 nije postojala u Sovjetskom Savezu. Porezi su bili, u 
temeljnom smislu riječi, prijenosi unutar različitih dijelova javnog 




sektora, obično iz javnih poduzeća u vladin sektor u užem smislu 
riječi. Ured za planiranje određivao je plaće i cijene na razinama 
koje bi mogle stvoriti viškove u javnim poduzećima. U ovakvoj 
ekonomiji skoro sve je bilo javni sektor, pa se i nije moglo govoriti 
o javnim i privatnim financijama. Budući da nije bilo „parametar- 
skih" ili objektivnih poreznih stopa utvrđenih u zakonima o porezu, 
većina prijenosa bila je rezultat pregovaranja između upravitelja 
poduzeća i službenika onoga što se nazivalo poreznom upravom. 
Stoga su ovi porezi bili uglavnom arbitrarni. Često su odražavali 
administrativne ili birokratske odluke, a ne zakonodavne propise. 

Porezi na plaće prikupljali su se direktno iz poduzeća koja su 
radnicima isplaćivala neto plaće. Porezi na profit bili su ponajviše 
uglavljene svote, određivanje kojih nije zahtijevalo precizna mje¬ 
renja profita poduzeća. Profite poduzeća obično je napuhivao vrlo 
dug vijek korisne uporabe koji se određivao korištenoj investicij¬ 
skoj opremi. To dugo trajanje opreme znatno je reduciralo ono što 
se za zapadu nazivaju „naknade za amortizaciju 14 , koje umanjuju 
oporezive profite. S vremenom je vijek uporabe kapitalnih resursa 
(opreme) smanjen prosječno za dvadeset puta, a u nekim slučaje¬ 
vima i za četrdeset puta. 

Ovim zemljama nisu trebali porezni upravitelji zapadnog tipa. 
Bila je to zamalo pa idilična situacija za „poreznog upravitelja 44 . 
Uglavnom je bilo odsutno stanje sukobljenosti između poreznih 
obveznika i poreznih upravitelja, koje često postoji u tržišnim gos¬ 
podarstvima. Direktor za poreze jedne od tih zemalja rekao mi je, 
pomalo nostalgično: „Život poreznog upravitelja [u godinama cen¬ 
tralnog planiranja] bio je lagan zbog zamašne veličine poduzeća. 44 
Često se morao baviti samo jednim poduzećem. „Dosta prihoda 
dolazilo je od povremenih telefonskih poziva. Sada morate raditi 
za svaki novčić. 44 Velika poduzeća pojednostavljivala su centralno 
planiranje, što je olakšavalo prikupljanje poreza. 

Tijekom sljedećih godina MMF-ov Odjel za fiskalna pitanja 
igrao je značajnu ulogu u poreznoj politici i upravljanju porezima 
u Rusiji. Za vrijeme desetljeća tranzicije odjel je pomogao Rusi¬ 
ji da uspostavi novi porezni sustav i pravu poreznu upravu. Ali 
trebalo je za to nekoliko godina i mnogo teškog rada brojnih eki¬ 
pa poslanih s tim ciljem. Bila je to i tema koja je stvorila znatne 
podjele između, s jedne strane, specijalista za poreze unutar Fon¬ 
da, koji su spoznali teškoće stvaranja učinkovitog poreznog susta¬ 
va i porezne uprave u kratkom vremenskom razdoblju, te s druge 
strane generalista koji su vjerovali daje to lagan ili skoro trivijalan 
zadatak. Ti generalisti ustrajno su pretpostavljali da bi bilo moguće 


11 


veliko povećanje poreznih prihoda u kratkom roku, samo kad bi se 
reducirala razina utaje poreza! Nisu razumjeli da su nenaplaćena 
porezna potraživanja i utaja poreza dva različita koncepta. Nena¬ 
plaćena porezna potraživanja, koja su ponekad dosizala i do šest 
postotaka ruskog BDP-a, bila su uglavnom vrsta subvencija koje 
su pomagale poslovnim subjektima da se ne ugase. Utaja poreza 
pretpostavlja da oni koji izbjegavaju plaćanje poreza imaju sred¬ 
stava da ih plate, ali to ne žele napraviti. Nenaplaćena porezna 
potraživanja bila su rezultat ekonomske situacije u kojoj su podu¬ 
zeća bila na rubu stečaja, te bi se, ukoliko bi bila prisiljena platiti 
poreze, morala zatvoriti i poslati radnike na ulicu. Kreatori poli¬ 
tike bili su svjesni razmjera nenaplaćenih poreza. Problem je bio 
političke naravi i nije se mogao riješiti unutar kategorija upravlja¬ 
nja porezima. Kao rezultat toga, nerealistične projekcije poreznih 
prihoda uvukle su se u programe zajmova o kojima su pregovarali 
MMF i Rusija, unatoč snažnim prigovorima iz mojeg odjela. Ove 
nerealistične projekcije igrale su znatnu ulogu u programu Fonda 
za Rusiju iz godine 1998., a mjesec dana nakon njegova potpisiva¬ 
nja uslijedio je debakl zbog kojega Rusija nije bila u stanju ispuniti 
svoje dužničke obveze. 

Posjet iz 1992. označio je prvi kontakt na visokoj razini između 
Fonda i ruske vlade. Bio sam dio tima višeg osoblja pod vodstvom 
Richarda Erba, Amerikanca koji je tada bio zamjenik izvršnog 
direktora MMF-a. Trebali smo se sresti s Igorom Gajdarom, tadaš¬ 
njim vršiteljem dužnosti predsjednika vlade Ruske federacije i s 
nekim drugim članovima ruske vlade. Predstavljali su malu sku¬ 
pinu mladih reformista koji su donekle bili upoznati s tržišnim 
gospodarstvom. Susret se trebao dogoditi u starom stožeru Komu¬ 
nističke partije. Tim MMF-a stigao je na vrijeme u zgradu, radi 
dogovorenog sastanka, i preko prevoditelja objasnio je zaštitarima 
na ulazu da ima dogovoren sastanak s vršiteljem dužnosti predsjed¬ 
nika vlade, Gajdarom. Stražari nisu bili obaviješteni o tom sastan¬ 
ku i pomalo su se opirali tomu da nas puste unutra. Nakon stanovite 
rasprave i nekoliko telefonskih poziva dopustili su nam da uđemo i 
rekli su nam da dizalom otiđemo do određenog kata. Kad smo izaš¬ 
li iz dizala, netko nam je rekao da čekamo u hodniku. Ondje nije 
bilo stolica, a i nitko nam ih nije ni ponudio. Kako je to bio čest slu¬ 
čaj u službenim zgradama u Moskvi tijekom prosinca, bilo je vrlo 
vruće. Pustili su nas da čekamo više od sat vremena. Mene je to već 
počelo uznemiravati i mislio sam da trebamo otići, ali Richard Erb, 
koji je uvijek bio strpljiv čovjek, odlučio je da trebamo čekati. 

Kad su nas konačno pozvali da uđemo u veliku sobu, zatekli smo 
ruski tim kako sjedi oko dugog stola. Počeli su se predstavljati, ali 
nitko nam se nije ispričao zbog toga što smo morali čekati. Štoviše, 
na licima nekih dao se iščitati izraz koji kao da je govorio: što ste 
dolazili ovamo? Gajdar, kojem je tada bilo samo 35 godina, bio je 
najljubazniji član skupine, a činjenica da je govorio engleski bila 
nam je od pomoći. Erb je počeo opisivati ulogu Fonda, ali se činilo 
daje, dok je on govorio, Gaj darova pozornost bila usmjerena prema 
meni. Vidio sam daje postavljao pitanje Konstantinu Kagalovskom 
koji je u prethodnim mjesecima posjećivao MMF kako bi zapo¬ 
čeo proces ruskog ulaska u Fond. Kagalovski će postati prvi ruski 
izvršni direktor u Upravnom vijeću MMF-a. U određenom trenut¬ 
ku Gajdar se okrenuo prema meni i pitao me jesam li ja Tanzi po 
kojem je „Tanzijev efekt" dobio ime. Ja sam odgovorio da jesam, a 
on me onda pitao da mu ukratko objasnim što znači taj efekt. „Tan¬ 
zijev efekt" bio je uzrokovan odgodom plaćanja poreza tijekom 
perioda visoke inflacije. Stoje dulja bila odgoda u plaćanju poreza 
i viša stopa inflacije, to je veći bio gubitak u realnom poreznom 
prihodu vlade. Smatrao sam da će „Tanzijev efekt" igrati značajnu 
ulogu u Rusiji u sljedećim godinama, isto kao i u slučaju drugih 
zemalja s visokom inflacijom, osobito onih u Latinskoj Americi. 
Ako se u obzir uzme visoka stopa inflacije koja je uslijedila nakon 
liberalizacije cijena početkom 1992, to bi pridonijelo oštrom padu 
realnih poreznih prihoda, što je rusku fiskalnu situaciju učinilo još 
težom u godinama neposredno nakon 1991. 

Nakon sastanka otišli smo na mjesto gdje je bilo planirano da 
Erb održi javnu konferenciju za tisak. To je trebala biti prva kon¬ 
ferencija za tisak višeg dužnosnika Fonda u Rusiji. Bio je to tako 
zamalo pa povijesni događaj, ili barem vrlo značajan događaj. Kad 
smo stigli do zgrade označene u pozivu, vidjeli smo da je glavni 
ulaz zatvoren i nije bilo znaka daje itko u zgradi. Nismo znali što 
da radimo. Nakon nekog vremena netko je došao i rekao nam da 
postoji i ulaz sa strane iza ugla zgrade i daje taj bio otvoren. Onda 
smo uspjeli ući u prostranu i slabo osvijetljenu dvoranu koja je 
mogla primiti tisuće ljudi. Na nesreću, u prostoriji je bilo svega 
nekoliko izvjestitelja i nitko drugi. The Financial Times postavio 
je nekoliko uglavnom općenitih pitanja. Cijela situacija izgledala 
je pomalo nestvarno. Nije bila dolična za ovako značajan događaj, 
naime za to da Rusija ulazi u Fond i samim time se pridružuje 
ostatku svijeta. 

Vidio sam Gajdara oko godinu dana poslije na večeri u Washing- 
tonu, kad više nije bio predsjednik vlade. Do tog vremena Viktor 

Čemomirdin bio je imenovan predsjednikom vlade Rusije. Gajdar 
je pokušao oštro reducirati vojni proračun i opseg ruskog vojnog 
kompleksa, što je smatrao bitnim korakom na putu prijelaza prema 
tržišnom gospodarstvu i prema mirnom i demokratskom društvu. 
Za večerom mi se žalio na to da je Zapad, a osobito Sjedinjene 
Države, bio spreman potrošiti milijarde dolara na Hladni rat, ali 
se činilo da nije spreman utrošiti nekoliko milijardi da bi olakšao 
miran prelazak ruskog vojnog osoblja u civilni život. Tu će grešku 
Sjedinjene Države ponoviti u raznim dijelovima svijeta. U listo¬ 
padu 1993. izbit će oružani ustanak u Moskvi, s pokušajem da se 
zauzme ruski Bijeli dom. Gajdar je isto tako izjavio daje, po njego¬ 
vu mišljenju, MMF kriva institucija za tako istaknutu ulogu kakvu 
su joj u Rusiji i drugim tranzicijskim zemljama dale vodeće zapad¬ 
ne sile. Razlog koji je naveo bilo je to što je MMF u prevladava¬ 
jućem smislu makroekonomska institucija, dok su promjene koje 
su trebale Rusiji bile prije strukturalne ili institucionalne naravi. 
Glavni problem nije bila makroekonomska stabilizacija, premda je 
i to bio problem u to vrijeme, nego institucionalna transformacija. 
Dijelom sam se složio s njim. U fiskalnoj domeni MMF je imao 
mnogo više dubine nego druge međunarodne organizacije. Bila 
je to jedina međunarodna organizacija s velikim, specijaliziranim 
fiskalnim odjelom. Taj odjel bio je stvoren onda kad su mnoge 
bivše kolonije postale slobodnim državama šezdesetih godina 20. 
stoljeća i pridružile su se Fondu. Ovim novim članicama Fonda 
trebala je pomoć u stvaranju fiskalnih i monetarnih institucija koje 
nisu imale prije toga. Gajdar je bio dobar i sposoban čovjek, jedan 
od istinskih refonnista. Ipak, pokušao je prebrzo promijeniti rusku 
ekonomiju pomoću tzv. šok-terapije koja je u sebi imala previše 
,,šoka“, a premalo „terapije". Umro je 16. prosinca 2009., relativ¬ 
no mlad, u dobi od 53 godine. 

Jedne večeri prvi put sam posjetio Crveni trg sa svojim kole¬ 
gom Ehtishamom Ahmadom, pakistanskim ekonomistom također 
iz Odjela za fiskalna pitanja. Sjećam se daje bila vrlo hladna noć, 
tako da skoro nikoga nije bilo na trgu. Pa ipak, izvan Trga, upravo 
izda Katedrale Sv. Bazilija, njemački rock-sastav “The Scorpions" 
održavao je rock-koncert. Malo ljudi je prisustvovalo koncertu, 
a nisam se mogao oteti misli o tom kako je neprilično da rock- 
sastav svira na ovakvom mjestu u ovakvo vrijeme. Nisam mogao 
a da se ne zapitam što bi Petar Veliki ili Lenjin, čiji mauzolej se 
nalazio nedaleko od tog mjesta, ili Staljin, čije tijelo je također 
pokopano malo dalje, mislili o ovakvoj sceni. Mislio sam da se 
Lenjin i Staljin možda okreću u svojim grobovima. Mogao sam 

isto tako i vizualizirati stotine strijelaca koji su imali odvažnosti da 
se pobune protiv Petra Velikog. Kako je opisano u biografiji „Petar 
Veliki“, izašloj iz pera K. Massieja, koja je osvojila i Pulitzerovu 
nagradu, strijelci su bili . .kuštravi. bradati kopljonoše i mušketi¬ 
ri koji su čuvali Kremlj i bili su prvi profesionalni vojnici u ruskoj 
povijesti 11 . Nakon što su podvrgnuti strahotnim mučenjima, strijel¬ 
ci su bili pogubljeni, a njihova smrznuta tijela ostavljena su da 
vise na zidovima Kremlja kroz cijelu zimu. Možda bi buka koju su 
radili „The Scorpions 11 zaglušila krike zarobljenika koje su mučili 
i pogubljivali. Simbolizam crvene zvijezde sjedne strane i sastava 
„The Scorpions 11 s druge bio je vrlo moćan. To je, možda bolje od 
bilo kojeg drugog simbola, označavalo daje došao kraj jedne ere i 
da će Rusija biti drukčija u budućnosti. 

Ehtisham i ja neko smo vrijeme stajali pokraj mjesta na kojem se 
održavao koncert, prkoseći hladnoći i upijajući fantastičan pogled 
na katedralu i zidove Kremlja. Katedrala Sv. Bazilija ili Bazilika, 
dovršena 1562., doista je izvanredna. Vrlo je različita od renesan¬ 
snih ili baroknih crkava koje sam bio navikao gledati u Europi 
ili u latinoameričkim zemljama. S umjetničke točke gledišta ova 
„crkva 11 , koja je 1928. prestala služiti kao crkva i postala odjelj¬ 
kom Državnog povijesnog muzeja, mogla je biti s drugog planeta. 
Njezin dojam na mene bio je donekle sličan onom koji je vršila 
arhitektura kraljevskih palača i hramova Bangkoka ili Pekinga kad 
sam ih prvi put vidio. Nismo u potpunosti svjesni toga koliko naša 
prijašnja iskustva uvjetuju mjerila po kojima ćemo nešto smatrati 
lijepim, zanimljivim ili čak ukusnim. U nekom smislu svi smo mi 
živjeli u studencu u kojem su naši mozgovi upi li samo dojmove 
vizura, predmeta, hrane, zvukova, pa čak i mirisa onoga čemu smo 
bili izloženi. 

Moja prva reakcija na Sv. Bazilija bila je iznenađenje i zbu¬ 
njenost zbog čudesnog prizora, nakon čega je slijedilo sve veće 
poštovanje meni novog i neobičnog stila. S vremenom sam počeo 
cijeniti njezinu ljepotu, osobito za sunčanih dana, kad su mnogo- 
bojne kupole odražavale zrake sunca. Doznao sam za legendu o 
dva arhitekta, Bami i Postniku, koji su projektirali katedralu i koje 
su dali oslijepiti nakon dovršetka rada da bi spriječili da igdje drug¬ 
dje sagrade sličnu crkvu. Nisam mogao doznati je li to tek pučka 
legenda ili se radi o nečem utemeljenom na povijesnim činjenica¬ 
ma. Pretpostavljam da se vjerojatno radi tek o legendi kojom se 
naglašava jedinstvenost stila ove građevine. Slične legende pratile 
su izgradnju i drugih iznimnih građevina, kao što je Taj Mahal u 
Indiji. Katedrala je napravljena po naredbi Ivana Groznog, a tijelo 

Svetog Bazilija pokopano je u njoj 1588. Sagrađena je da obilje¬ 
ži rusku pobjedu nad Kazanskim Kanatom. Te noći mojeg prvog 
posjeta Trgu vatromet je označio kraj koncerta sastava „The Scor- 
pions“, a u hladnoj i vedroj noći ovi proplamsaji svjetla odražavali 
su se na kupolama Bazilike. 

Sljedećeg dana, u nedjelju, posjetio sam Kremlj sa skupinom 
kolega. Doznao sam da su Kremlj izgradili talijanski arhitekti u 
15. stoljeću. Govoreći preciznije, Ivan III. pozvao je Aristotelea 
Fioravantija da napravi nacrt za kompleks Kremlja. Godine 1712. 
drugi veliki ruski car, Petar Veliki, pozvao je druge talijanske arhi¬ 
tekte da izgrade Sankt Peterburg. Kremlj je ostao političko središte 
Rusije. Ispred glavnog zida Kremlja nalazi se Lenjinov mauzolej u 
kojem se nalazi balzamirano Lenjinovo tijelo. Nadalje, pod zidom 
se nalaze grobnice drugih znamenitih Rusa, poput Staljina i prvog 
čovjeka u svemiru, Jurija Gagarina. 

Posjetili smo nekoliko crkava unutar kremaljskih zidina i divili 
smo se njihovim veličanstvenim ikonama. S čuđenjem smo pro¬ 
matrali veliko zvono za koje se, nakon stoje saliveno, ustanovilo 
da je preteško da se prenese do vrha zvonika. Isto tako smo se 
divili ugraviranim ukrasima na topovima koje je za sobom ostavio 
Napoleon prije svojeg povlačenja iz Moskve 1812. Teško mi je 
bilo razumjeti zašto je trebalo predmete koji služe ratu, kao ovi 
topovi, uresiti tako lijepim gravurama. Možda su mislili da umjet¬ 
nička ljepota rat čini prihvatljivijim i manje strašnim ili da poveća¬ 
va učinkovitost topova. Napoleonu se na koncu ruska avantura nije 
pokazala osobito ugodnom. Na primjer, Adam Zamojski u svojoj 
knjizi „1812., Napoleonov sudbonosni pohod na Moskvu“, opisu¬ 
je Napoleonov ulazak u Moskvu. Zamojski piše daje „[Napoleon] 
bio iznenađen kad nije naišao ni na jednu delegaciju koja bi ga 
pozdravila 11 , kako je to bilo uobičajeno u tim danima kad bi neki 
pobjednički general ušetao ili ujahao u grad. Umjesto toga, Cara je 
pozdravio plamteći grad. Bio je to kraj ljeta, a povratak Napoleo- 
nove vojske u Francusku odvijat će se na teritoriju s malo hrane i 
sa sve hladnijim vremenom. 

Ruska kampanja bila je točka preokreta u Napoleonovu izvan¬ 
rednom životu. Bila je to monumentalna katastrofa, svakako jedan 
od najvećih vojnih debakla u povijesti. Oko milijun vojnika, 
podjednako podijeljenih na objema stranama, umrlo je u toj kam¬ 
panji. Nekih 45.000 Rusa i oko 28.000 vojnika s francuske strane, 
što je uključivalo pripadnike mnogih naroda, umrlo je samo u Bit¬ 
ci kod Borodina. Ostatke 35.478 konja poslije su pokopali Rusi. 
Sve do Prvog svjetskog rata ovo je vjerojatno bila bitka s najviše 

ljudskih žrtava u povijesti. Ipak treba uzeti u obzir da se u stara 
vremena i nisu vodile statistike. 

Osim crkava, naš tim posjetio je i poznatu robnu kuću ,,Gum“, 
smještenu nasuprot Kremlja, na Crvenom trgu. Bio je to ponos 
Rusije. Ovdje su privilegirani Rusi, pripadnici takozvane nomen¬ 
klature ,, pronalazili robu o kojoj običan Rus nije mogao ni sanjati. 
Po zapadnim standardima te bi se trgovine teško mogle uvrstiti u 
kategoriju luksuznih. Pa ipak je u zemlji obilježenoj nestašicom 
skoro svega ,,Gum“ vjerojatno izgledao kao raj onima koji su mu 
imali pristupa. 

U to vrijeme Rusija je prolazila kroz vrlo tešku ekonomsku kri¬ 
zu. Stari ekonomski sustav raspadao se, a trebalo je proći neko 
vrijeme prije negoli se stvori novi sustav. Proizvodnja je propala i, 
kako je već prije spomenuto, zavladala je velika nestašica hrane. 
Mnogi članci u novinama predviđali su masovno umiranje od gla¬ 
di. Moskovske ulice često su bile pune prodavača - često starijih 
gospođa, ali i mladića - koji bi ondje satima stajali na hladnoći 
pokušavajući prodati što god su mogli. Mnogo od onoga što su 
nudili bila je stvarno loša roba. Sjećam se kako sam vidio jednu 
staru gospođu, za koju mi se činilo da se smrzavala na ljutoj hlad¬ 
noći, a prodavala je jednu jedinu četkicu za zube. Bio je to vrlo 
tužan prizor. U ulici Arbat, čuvenoj moskovskoj ulici gdje se pro¬ 
daju umjetnine i antikviteti, osiromašeni vojni časnici pokušavali 
su zaraditi koji rubalj prodajući proizvode poput vojnih satova i 
medalja za zasluge. Neke satove smjeli su nositi samo generali 
koji su na to imali posebno pravo. Kupio sam nekoliko tih satova 
za svoje sinove, koji ih još imaju i cijene. U to je vrijeme ruska 
vojska prodavala skoro sve, uključujući zrakoplove, tenkove, a 
možda i obogaćeni uran. Neke od tih proizvoda kupili su Kinezi na 
granici među dvjema zemljama, u zamjenu za potrošačku robu. 

Obilazeći trgovine otkrili smo da je većina njih imala prazne 
police. Nakon što smo vidjeli te trgovine, bilo nam je lako razu¬ 
mjeti šok koji iskuse posjetitelji iz Rusije, ali i oni iz drugih dijelo¬ 
va Sovjetskog Saveza ili iz nekih istočnoeuropskih zemalja, poput 
Albanije, kad prvi put posjete neke od trgovačkih centara u Wash- 
ingtonu i vide da su prepuni luksuzne robe. 

Za vrijeme tog boravka nisu nam priskrbili službeno vozilo, 
kako to često bude slučaj za vrijeme službenih misija Fonda. 
Ipak, uskoro sam od svojeg kolege Isaiasa Coelha doznao daje, 
za razliku od hrane, prijevoz nešto do čega se u Moskvi vrlo lako 
može doći. Da bi se dospjelo na bilo koje mjesto u Moskvi, treba¬ 
lo je samo dati znak bilo kojem nadolazećem autu i ponuditi mu 

jedan dolar. U većini slučajeva ponuda bi bila brzo prihvaćena. 
Učinilo mi se da su u to vrijeme većina vozila koja su se mogla 
vidjeti na ulicama bila vladina vozila i da su vozači bili državni 
zaposlenici na nekom zadatku tijekom radnog vremena. Oni su 
tako mogli napraviti dobar posao i zaraditi novac malo skrećući s 
planirane rute. Ako se uzme u obzir valutni tečaj na crnom tržištu 
u to vrijeme, jedan dolar bio je velika naknada za uslugu. 

Drugo poglavlje 


Boljševički eksperiment 


U vrijeme svojeg posjeta Rusiji 1991. shvatio sam kako su slom 
sustava centralnog planiranja i primjena tržišne ekonomije uzro¬ 
kovali izvanredne nerazmjere u relativnim cijenama. Postojao je 
trenutak kad je stari ekonomski sustav prestao funkcionirati, a novi 
još nije bio uveden. U to vrijeme cijene nisu imale onu informativ¬ 
nu vrijednost za potrošače i za proizvođače kakvu bi ekonomisti 
iz tržišnih ekonomija pretpostavili da bi trebale imati. U daljnjem 
tekstu dat ću nekoliko primjera da ilustriram opseg nerazmjera 
cijena. U siječnju 1992., kao dio ,,šok-terapije“, ili strategije „veli¬ 
kog praska“, cijene su bile liberalizirane, a donesena je i odluka da 
se privatiziraju javna poduzeća. Ipak, ovaj drugi dio šok-terapije 
provest će se nekoliko godina poslije. 

Jedan dan sam s dvojicom kolega odlučio ići u Boljšoj teatar 
koji je izvodio jedan od svojih poznatih baleta, Labuđe jezero. Na 
čudesan način je Boljšoj preživljavao ekonomski politički kaos. 
Bio je to kompliment snažnom respektu Rusa za kulturne aktivno¬ 
sti, osobito za klasični ples i glazbu. Odšetali smo do Boljšoj teatra 
nadajući se da ćemo moći kupiti ulaznice. Na putu prema kazalištu 
približio nam se mladić koji nam je nudio na prodaju ulaznice za 
večerašnju predstavu. Moj kolega Ehtisham Ahmad dogovorio je 
cijenu i dobili smo tri ulaznice, svaku po dvanaest dolara. Bio sam 
siguran da će se ispostaviti da su ulaznice lažne. Međutim, kad 
smo te večeri došli do kazališta, ulaznice su se pokazale pravi¬ 
ma, premda ne za osobito dobra sjedala. Govoreći u kategorijama 
rubalja, izračunato po valutnom tečaju crnog tržišta, debelo smo 
preplatili ulaznice. Pa ipak je dvanaest dolara bio dobar ishod za 
nas i bilo bi vrlo teško i zahtijevalo mnogo vremena da se ulaznice 
dobiju direktno s blagajne. Većinu ulaznica vjerojatno su kupova¬ 
li posrednici, kao ovaj mladić koji nam ih je prodao, koji su bili 
voljni dugo stajati u redu pred blagajnom. On je poslije zacijelo 
zaradio mnogo novca prodajući dolare na crnom tržištu. 

Kad smo ušli u kazalište, dobrano prije početka predstave, 
odlučili smo otići u kafeteriju unutar kazališta. Ondje smo kupili 
sendvič od salame i sira, šalicu kave i malu vrećicu mandarina 


19 



koje je u to doba godine (prosinac) bilo skoro nemoguće naći u 
moskovskim trgovinama. Sva ta kupovina koštala je svakog od 
nas tri američka centa! Cijela večer bila je velik dobitak za nas jer 
smo jako uživali u predstavi Labuđeg jezera, izvedenoj s takvom 
dražešću i tehničkim savršenstvom koje je od Boljšoja načinilo 
jedno od svjetskih blaga. Bili smo zadivljeni i kazalištem i civili¬ 
ziranim ozračjem tog mjesta. 

Jedne večeri na večeru nas je pozvao tadašnji menadžer moskov¬ 
skog restorana McDonald’s, koji je u to vrijeme navršio tri godi¬ 
ne poslovanja u Moskvi. Bio je Kanađanin indijskog podrijetla. 
Odveo nas je u indijski restoran koji je bio zajednički pothvat grada 
Moskve i Kerale, jedne od država Indije. Menadžer McDonald’sa 
bio je prijatelj Satye Poddara, također Kanađanina indijskog pod¬ 
rijetla, koji je bio porezni savjetnik i radio je za jednu od najve¬ 
ćih računovodstvenih tvrtki. Poddar je u to vrijeme bio u Moskvi i 
dobro sam ga poznavao jer je bio član Međunarodnog instituta za 
javne financije (.International Institute for Public Finance, IIPF). 
Od menadžera McDonald’sa doznali smo neke zanimljive činjenice 
o ovom kapitalističkom poduzeću koje je poslovalo usred Moskve. 
Doznali smo da se radilo o mnogo većem pogonu nego što bi netko 
pomislio. U to je vrijeme zapošljavao 1.500 zaposlenika i prodavao 
oko 60.000 hamburgera dnevno, a k tomu i druge proizvode. Uzev¬ 
ši u obzir striktnu kontrolu kvalitete pri nabavi, koju je provodio 
McDonald’s, bilo je vjerojatno jako teško garantirati kvalitetu pod 
tada prevladavajućim okolnostima. Doznali smo daje za Ruse bila 
tolika velika novost jesti u McDonald’su da su neki putovali tri ili 
četiri sata vlakom samo da bi doveli djecu na ručak u McDonald's, 
za neke posebne prilike. Naravno, to nam je govorilo mnogo toga o 
relativnoj cijeni vožnje vlakom. Na to ću se još vratiti. 

Kad je naša skupina, uključujući i kanadskog domaćina, te veče¬ 
ri stigla do indijskog restorana, ušli smo kroz malu sobu za prijam. 
Ta prostorija vodila je do dvije odvojene prostorije otprilike iste 
veličine. Obje prostorije bile su dio istog restorana. Imale su isti 
dekor i očito identične stvari na meniju. Jedina razlika, a radilo se 
o temeljnoj razlici, sastojala se u tom da je meni jedne prostorije 
imao cijene izražene u rubljima, dok je meni druge prostorije imao 
cijene u dolarima, pretvoreno iz cijena u rubljima po službenom 
i vrlo precijenjenom službenom tečaju. Po tečaju široko dostu¬ 
pnog crnog tržišta, razlika u cijenama za jela na dvama menijima 
bila je bliska omjeru jedan prema sto. Kako bi se moglo očekiva¬ 
ti, prostorija s rubljima bila je prepuna i, unatoč oštroj hladnoći, 
pred restoranom se napravio dugi red onih koji su čekali da uđu. 

Prostorija koja je prihvaćala samo plaćanje u dolarima bila je 
praktički prazna. Pristup prostoriji s rubljima mogao se dobiti pre¬ 
ko veze ili, pretpostavljam, s pomoću mita, ili pak nakon dugog 
čekanja na hladnoći. U dolarsku sobu moglo se ući odmah. Stoga 
je jedna soba bila prenatrpana, a druga je imala višak kapaciteta. 
Zakon potražnje očito je funkcionirao. 

Imali smo isto iskustvo i u Pizza Hutu nekoliko noći nakon toga. 
Pizza Hut je tada tek nedavno bio došao u Moskvu i Rusi su počeli 
dobivati ubojitu želju za pizzom. I ovdje su bila dva odvojena ulaza 
u dvije prostorije, jednu s cijenama u dolarima, a drugu s cijenama 
u rubljima. I ovdje je pizza bila ista u objema prostorijama, ali su 
cijene bile značajno različite. Naravno, dolarska soba bila je skoro 
prazna, dok se pred rubaljskom sobom stvorio kilometarski red 
ljudi koji su čekali da uđu. Tako smo otkrili da nije bio nikakav 
problem večerati u Moskvi ako ste spremni plaćati u dolarima po 
službenom tečaju, što je sve činilo jako skupim. 

Oskudica hrane u službenim trgovinama stvorila je snažne poti¬ 
caje za djelatnost privatnog sektora. U ovom razdoblju proizvod¬ 
nja hrane na kolektivnim gospodarstvima bila je propala. Pa ipak 
je značajno porasla na malim zemljišnim parcelama koje je rad¬ 
nicima na kolektivnim gospodarstvima bilo dopušteno obrađivati 
za osobne potrebe. Seljaci koji su imali male zemljišne posjede 
počeli su hranu donositi direktno na seljačke tržnice, a njihov broj 
se tada značajno uvećao. Postojala je značajna razlika u cijena¬ 
ma između roba prodavanih u službenim trgovinama i onih koje 
su se prodavale na seljačkim tržnicama. Ove razlike nisu imale 
nikakve veze s valutnim tečajem jer su se na oba mjesta plaćanja 
obavljala u rubljima. Problem se sastojao u tom što su službene 
trgovine još uvijek mogle prodavati samo po službenim, kontro¬ 
liranim cijenama. Stoga su bile često prazne, pa su ponekad jedi¬ 
na dostupna opcija bile neformalne seljačke tržnice. Na seljačkim 
tržnicama prodavači su mogli slobodno formirati cijene. Vlada je 
indirektno, preko subvencioniranih cijena za javni prijevoz, ohra¬ 
brivala stvaranje ovakvih tržnica: ovdje ću se vratiti na pitanje 
trosatnog ili četverosatnog putovanja vlakom samo zato da bi se 
jelo u McDonald’su. U to je vrijeme petosatni let od Moskve do 
Alma Ate u Kazahstanu koštao nešto malo više od jednog dolara, 
pretvoreno po crnom tečaju. Posljedica tih apsurdnih cijena bila je 
da su seljakinje putovale pet sati od Alma Ate do Moskve noseći 
sa sobom nekoliko dinja. Prodavale su ih na seljačkim tržnicama 
i dobivale dovoljno novca da pokriju troškove zrakoplovne karte i 
još dobro zarade. 

Znatan doprinos nerazmjeru cijena pružala je i apsurdna poli¬ 
tika cijena energenata. Rusija je zemlja bogata izvorima energije, 
kao što su nafta i prirodni plin, a politika Sovjetskog Saveza bila je 
takva daje energiju smatrala zamalo besplatnim dobrom. U vrije¬ 
me kad bio sam u Moskvi, cijena benzina bila je vrlo niska. Poslje¬ 
dica toga je bilo pretjerano i nepotrebno trošenje energije. Na sva¬ 
ki novostvoreni milijun dolara BDP-a Sovjetski Savez trošio je 
nekoliko puta više energije nego druge zemlje. Ovo rasipanje ener¬ 
gije moglo se vidjeti posvuda. Stanovi i zgrade bili su generalno 
pregrijani, a po zimi bi Moskovljani često regulirali temperature u 
stanovima tako što bi otvarali i zatvarali prozore. 

Ekstreman primjer sovjetskog stava prema trošenju - ili. bolje 
reći, rasipanju - energije bio je vrlo veliki bazen za plivanje na 
otvorenom, koji je bio otvoren tijekom cijele godine, čak i za oštrih 
i hladnih ruskih zima. Ovaj veliki bazen grijanje zato da bi građa¬ 
ni Moskve mogli uživati u njem dok je vanjska temperatura bila 
na -20 ili -30 stupnjeva ispod nule! U stilu eksplicitne političke 
poruke, bazen je izgrađen na mjestu na kojem je stoljećima stajala 
glavna bazilika Ruske pravoslavne crkve. Staljin ju je dao razoriti 
1931. On je htio razrušiti sve crkve, ali su ga na sreću odgovorili 
od potpunog provođenja ovog nauma. Mnoge su crkve ipak bile 
srušene. Druge su pretvorene u muzeje ili prenamijenjene u druge 
svrhe, što znači da su zgrade preživjele u tim drugim ulogama. 

Devedesetih godina moskovski je gradonačelnik dao da se bazi¬ 
lika ponovno izgradi i demontira bazen. Projekt je koštao enor- 
mnu svotu, navodno nekih šest stotina milijuna dolara. Sav novac 
navodno su „donirali" pojedinci i poduzeća. Pa ipak su kružile 
glasine daje gradonačelnik podnosio zahtjeve koji se nisu mogli 
odbiti zbog njegove strahovite regulatome moći nad ekonomskim 
aktivnostima u Moskvi. Nova bazilika ima veličanstvene mozaike 
i slike i zacijelo je vrijedi posjetiti. Premda su Moskovljani izgu¬ 
bili svoje cjelogodišnje mjesto za plivanje, dobili su cjelogodišnje 
mjesto na kojem mogu moliti. Rusija je tako uštedjela mnogo ener¬ 
gije i obnovila svoj odnos s Bogom. Religija se naknadno osvetila 
komunizmu. Još i danas su domaće cijene prirodnog plina ili nafte 
samo djelić cijene za koju Rusija izvozi plin i naftu. 

Vratimo se sada na dostupnost hrane i na nerazmjer cijena. Ove 
pojave imale su neke neobične aspekte koje nisam mogao obja¬ 
sniti. Na primjer, teško je bilo naći mlijeko i šećer posebno. Isto¬ 
dobno je sladoled, za pravljenje kojeg su potrebna oba ova sastoj¬ 
ka, bio široko dostupan i vrlo jeftin. Mirovine su bile pale na dva 

ili tri dolara mjesečno, a većina plaća iznosila je oko pet ili šest 
dolara mjesečno po crnom tečaju. U isto su vrijeme naše hotelske 
sobe koštale tristo dolara po jednoj noći, a cijena taksija do zračne 
luke iznosila je šezdeset dolara. Bilo je to deset prosječnih ruskih 
plaća. Teglica kavijara koja se mogla kupiti na moskovskim uli¬ 
cama za osam dolara prodavala se u aerodromskoj trgovini za sto 
i šezdeset dolara, a u Budimpešti, što sam doznao tijekom svojeg 
povratka, za dvadeset i osam dolara. Očito je da za ovaj proizvod 
nije uspostavljen zakon jedne te iste cijene, koji je implicitan u 
djelotvornim tržišnim gospodarstvima. Kupio sam neke lijepe sli¬ 
ke koje su prikazivale scene sa seoskih tržnica i za svaku platio 
devet dolara. 

Kako se moglo i očekivati u ovakvoj situaciji, bilo je i mnogo 
„prijateljica noći". Osobito su bile nazočne u hotelu ili, preciznije, 
na svakom katu hotela. Kad bismo izašli iz dizala, približila bi 
nam se privlačna djevojka, često dugonoga i plavokosa, i pitala bi 
nas imamo li ,,vatre‘\ Nakon tog pitanja slijedilo bi drugo: biste 
li željeli društvo? Uprava hotela doimala se dosta ravnodušnom 
prema takvim aktivnostima. Pretpostavljam da su participirali u 
zaradi od onoga što je zacijelo bila profitabilna djelatnost. 

Kad sam odlazio iz Moskve, sniježilo je i cesta je bila vrlo skli¬ 
ska. Bilo je malo vozila na cesti, a dobar dio njih vozile su osobe 
koje su previše popile. To je bilo očito sudeći po načinu vožnje. 
Omiljeno piće u Rusiji je votka, često loša votka. Uživanje alko¬ 
holnih pića postajalo je velik, i sve veći, problem u Rusiji i taj 
rizik, kombiniran s drugim rizicima za zdravlje (zagađenje, stres, 
slaba prehrana i loš zdravstveni sustav), napravio je od Rusije jed¬ 
nu od rijetkih zemalja na svijetu u kojima se očekivani životni 
vijek smanjivao. Gorbačov je pokušao reducirati pijenje, ali bez 
uspjeha. Danas, 2010. godine, očekivana životna dob u Rusiji je 
samo pedeset i devet godina za muškarce, barem petnaest godina 
ispod zapadnoeuropskih zemalja. Za muškarce i žene to je pad na 
66 godina, od 69,2 godine devedesetih godina. Zbog ove pojave 
za Rusiju je manje vjerojatno da će imati probleme povezane sa 
starenjem stanovništva. 

Bilo da smo toga svjesni ili ne, često imamo neke unaprijed 
stvorene predodžbe ili čak osjećaje vezane za određena mjesta 
koja nikada nismo posjetili, a o kojima smo često čuli u vijestima. 
Tijekom dugih godina Hladnog rata, Rusija je bila jako prisutna 
u vijestima, osobito u zemljama izloženima opasnosti od komu¬ 
nističkog prevrata. U Italiji, gdje sam živio prije nego što sam se 
godine 1956. preselio u Sjedinjene Države, Rusija je bila referentna 

točka za Komunističku partiju Italije. Taje partija Rusiju predstav¬ 
ljala kao svojevrstan raj za radničku klasu, kao mjesto u kojem će 
država s vremenom odumrijeti, a radnička klasa će imati direk¬ 
tan nadzor nad svojim životom i zauvijek će živjeti sretno. Ruska 
komunistička partija koristila je tu idealizaciju da bi opravdala 
zabranjivanje štrajkova u Rusiji jer, kako su objašnjavali, ne bi ima¬ 
lo smisla da radnici štrajkaju protiv samih sebe. Pa ipak su izvan 
Rusije štrajkovi bili moćno oruđe radničke klase i često su ih inici¬ 
rale komunističke partije. Sovjetski sustav bio je predstavljan kao 
nešto neizbježno, kao povijesno determinirana budućnost svijeta. 
Posjetitelji Rusije ispranih mozgova znali su govoriti: „Vidjeli smo 
budućnost i ona funkcionira/ 4 Zastupali bi tezu da samo neznanje 
može nekoga tako zaslijepiti da ne vidi „očitu 44 moralnu i ekonom¬ 
sku superiornost svijeta u kojem je nestalo privatno vlasništvo, a 
društvo svakog pojedinca opskrbljuje svim što je nužno za život. 
Svi ekonomski rizici koji postoje za individue u tržišnim gospodar¬ 
stvima nestali bi jer bi se država brinula o svima i ne bi bilo nikakve 
klasne razlike, ni siromašnih ljudi. Oni bi rekli: „Od svakoga prema 
njegovim sposobnostima i svakomu prema njegovim potrebama. 44 
Tako bi sposobni podržavali potrebite. Četiri mudraca komunizma, 
Mara, Engels, Lenjin i Staljin, imali su uspjeha u širenju ove uto¬ 
pijske konstrukcije. 

Dok sam polazio srednju školu u Italiji pedesetih godina, taje 
zemlja bila kazan u kojem su se miješale ideologije koje su se 
borile za prevlast. Premda je Mussolinijev fašistički režim zbačen 
u desetljeću prije toga, fašizam je još bio nazočan kao ideologija. 
Sjećam se da su neki od mojih nastavnika bili otvoreno nostalgič¬ 
ni za fašističkim razdobljem koje su oni povezivali sa zakonom 
i redom, vlakovima koji su stizali na vrijeme, poštovanjem obi¬ 
teljskih vrijednosti i nacionalnim ponosom. Demokratske ideje, 
koje je uglavnom promicala vladajuća Kršćansko-demokratska 
stranka, stjecale su širok krug pobornika i odražavale su stavove 
kršćansko-demokratske vlade koja je tada bila na vlasti. Među¬ 
tim, Komunistička partija Italije, najveća takva stranka u zapadnoj 
Europi, bila je vrlo moćna i dobivala je, općenito gledano, trećinu 
glasova talijanskog biračkog tijela. Dok se Kršćansko-demokrat¬ 
ska stranka oslanjala na Katoličku crkvu kao potporu, ljevičarske 
stranke oslanjale su se na intelektualce koji su tada u Italiji, kao i 
u drugim europskim zemljama, često zastupali ljevičarske tenden¬ 
cije. Filmovi - u stilu realismo - i dobar dio književnosti imali su 
u to doba ljevičarsko usmjerenje. Komunistička partija očekivala 
je da će u određenom trenutku zamijeniti kršćanske demokrate u 

poziciji vladajuće stranke i ustrajno je radila na promicanju svoje 
ideologije. Ljevičarske stranke, koje su osim komunista uključi¬ 
vale i neke stranke ekstremno lijevih socijalista, a priželjkivale su 
proširenje uloge države u gospodarstvu i nacionalizaciju većine 
velikih poduzeća (ali ne i ukinuće svakog privatnog vlasništva 
ili djelatnosti), u značajnoj su mjeri prodrle u redove talijanskih 
intelektualaca i radnika u industrijskim poduzećima. Ustrajno su 
pokušavale promicati svoje ideje među mladima, a posebice među 
studentima. Studenti su znali satima raspravljati o ovim idejama, 
s malo činjeničnog znanja, ali s mnogo strasti. Sjećam se da sam 
sudjelovao u diskusijama u kojima su neki članovi ljevičarskih 
stranaka, ponajviše studenti koji su bili tek nekoliko godina stariji 
od nas ostalih, za nas opisivali raj koji je Ruska komunistička par¬ 
tija stvarala u Sovjetskom Savezu. 

Sjećam se da su ti članovi jednom čitali dijelove iz ruske knji¬ 
ge koja je u talijanskoj inačici nosila naslov Che fare? (Što nam 
je činiti?). U ovoj je knjizi autor, Nikolaj Černiševski, opisivao 
radnički raj. U tom ,,raju“ djeca bi se oduzimala majkama ubrzo 
nakon rođenja i zatim bi se odgajala u duhu zajedništva, pri čem 
bi im bio dodijeljen skrbnik, a ujutro bi ih budili violinisti lijepom 
klasičnom glazbom. U takvoj utopiji radnici bi bili gazde. Sje¬ 
ćam se da sam govorniku postavio provokativno, ali neizbježno 
pitanje koje je sinulo mojem praktičnom umu: „Tko bi u takvom 
društvo odnosio smeće?" „Tko bi kuhao i prao suđe?" Moj prak¬ 
tičan um nije mogao, a da ne uoči pravu narav sustava opisanog 
u knjizi, koji nam je ocrtao govornik: naime, da se radi o utopiji, 
ne o nečemu što može postojati u stvarnosti. Iznenadilo me da su 
neki od mojih prijatelja koje sam smatrao pametnima povjerovali 
u takve besmislice. Neki od takvih ljudi ostali su pravi vjernici sve 
do onog trenutka kada su, nakon Staljinove smrti, 1953. godine, 
na svjetlo dana izašle strahote Staljinova doba, odnosno ubojstva 
milijuna Rusa između 1937. i 1938., ili masovne smrti onih koji 
su umrli tijekom prvom Petogodišnjeg plana 1928. U to se vrijeme 
Komunistička partija Italije distancirala od svojih ruskih kolega, 
ali se njezina ideologija nije promijenila. Poslije sam doznao, iz 
knjige Martina Amisa Koba the Dread: Laughter and the Twenty 
Million (Koba Grozni: smijeh i dvadeset milijuna ), da je Lenjin 
jednoga ljeta pet puta pročitao knjigu Čemiševskoga i da je taj 
roman „potpuno preoblikovao" Lenjinov život. Amis zaključuje 
daje ta knjiga bila „najutjecajniji roman svih vremena". Lako je 
složiti se s njim jer nijedan drugi roman nikada nije imao toliki 
utjecaj na svijet. 

Nakon što sam vidio što se događalo u Rusiji tijekom mojeg 
posjeta, u meni se razvila velika znatiželja da nešto doznam o 
komunističkom periodu i da dokučim kako je moguće da se tako 
inteligentan narod kao što su Rusi dao odvući u tako nevjerojatnu 
avanturu. Unutar ograničenog vremena koje mi je bilo na raspo¬ 
laganju počeo sam čitati nekoliko knjiga o Staljinu i o tom razdo¬ 
blju. Bio sam začuđen kad sam pročitao da je između kolovoza 
1937., kad je počeo Veliki teror, i studenog 1938., pogubljeno 
oko 700.000 ljudi. Po tom ispada da je bilo ubijeno 2.000 lju¬ 
di dnevno, ili osamdeset troje svakog sata. Nadalje, još 300.000 
ljudi umrlo je tijekom ispitivanja koja su uvijek bila popraćena 
mučenjem. Sam Staljin, koji se obrazovao u sjemeništu u Gruziji, 
a pisao je i poeziju i volio pjevanje, uputio je šefa tajne službe 
u načine kako treba provoditi ispitivanja. Njegova uputa bila je 
jednostavna i konkretna: „Udaraj, udaraj, pa još više udaraj“, sve 
dok oni koji su ispitivani ne priznaju apsurdne zločine za koje 
su bili optuženi. Tako je čuveni zakon mučenja po kojem muče¬ 
nje služi zato da se dođe do ,,istine“ provođen u punom zamahu. 
Ono što mi se učinilo osobito zastrašujućim bilo je to što su ova 
pogubljenja provođena uz puno poštovanje načela „vladavine 
zakona“. Uhićenja, suđenja, osude i pogubljenja bila su u skladu 
sa sovjetskim zakonima i o njima su se vodili cjeloviti zapisnici. 
U nekim su slučajevima ljudi podvrgnuti mučenju ili ispitivanju 
izgledali spremnima priznati zločine koje nisu počinili, ako su 
vjerovali da će njihova „ispovijed 14 pomoći komunističkoj partiji 
u njezinoj povijesnoj misiji. Uočio sam sličnosti između tih rad¬ 
nji i radnji vjerskih mučenika koji su se žrtvovali u vjeri da će to 
pripomoći ciljevima širenja njihove vjere. Arthur Koestler, biv¬ 
ši komunist, genijalno je opisao psihološko stanje ovakvih ljudi 
u svojoj knjizi Pomračenje u podne. Ova knjiga inspirirana je 
suđenjem Nikolaju Buharinu koji je bio član Politbiroa i koji je 
priznao zločine koje nije počinio, a onda sam zatražio vlastito 
pogubljenje. 

Godine 2000. pozornost mi je privukla knjiga objavljena u Ita¬ 
liji pod naslovom Diario della moglie di un bolscevico (Dnev¬ 
nik žene boljševika). Riječ je bila o dnevniku Julije Pjatnickaje, 
supruge Osipa Pjatnickoga, odanog boljševika koji je cijeli život 
proveo u borbi za tu ideju. Uhićen je i pogubljen 1938. Njegov 
zločin bio je to stoje na susretu sa Staljinom govorio protiv zapo¬ 
činjanja Velikog terora koji će dati pune ovlasti tajnoj policiji. U 
to vrijeme netko je mogao biti uhićen i strijeljan samo zato što bi 
bio prvi koji bi prestao pljeskati nakon Staljinova govora. To je 

stvorilo snažan poticaj za to da se nastavi pljeskati, a zasigurno je 
jamčilo da će pljesci biti jako dugi. Nakon nekog vremena pose¬ 
ban bi signal označio kad treba prestati. Knjiga Julije Pjatnickaje 
dnevnik je koji je vodila nakon muževa uhićenja i prije nego što 
je i sama uhićena. Ona i njezin šesnaestogodišnji sin uhićeni su 
nekoliko mjeseci nakon Osipa i poslani u Sibir zbog ozbiljnog 
zločina koji se sastojao u tom da su njegovi supruga i sin. Ona je 
umrla u Gulagu tijekom Velikog terora. Ovu knjigu čini osobito 
zanimljivom to što žena, koja je i sama uvjereni komunist, zna 
da njezin muž ne može biti kriv i daje svoj cijeli život posvetio 
komunističkom pokretu. Pa ipak, ona ne može prihvatiti moguć¬ 
nost da bi Partija mogla biti u krivu te i dalje misli, sve do kraja, 
čak i nakon vlastitog uhićenja, daje muž možda stvarno napravio 
nešto što ona nije znala. Teško je razumjeti sovjetski eksperiment, 
a da se ne shvati skoro religijski fanatizam koji gaje pratio. To 
nam pomaže da objasnimo zašto u Rusiji i dalje postoji znatan 
broj Staljinovih sljedbenika. Ima još nekih istinskih vjernika, oso¬ 
bito među pripadnicima starije generacije. Ni danas nije neobično 
vidjeti ljude, obično u poodmakloj dobi, kako povremeno u blizi¬ 
ni Kremlja demonstriraju u korist Staljina. 

Druga knjiga koja mi je pomogla da razumijem kako je moglo 
doći do sovjetskog eksperimenta bila je mala knjiga Nella Russia 
dei Soviet (U sovjetskoj Rusiji), koju sam također čitao u talijan¬ 
skom prijevodu. Knjiga je kompilacija članaka koje je napisao 
poznati francuski izvjestitelj, Albert Londres, koji je 1920., nakon 
nekoliko mjeseci uzaludnih pokušaja, uspio dobiti vizu za posjet 
Moskvi. U vrijeme Londresova posjeta neki zapadni intelektual¬ 
ci bili su skloni zatvoriti oči pred onim što se događalo u Rusiji. 
Ali vrlo mali broj njih, od kojih su većina već bili simpatizeri, 
odveden je na brižljivo nadzirana putovanja nakon dopuštenja da 
posjeti Rusiju. Čini se daje Londres odmah shvatio kakav je doista 
sovjetski režim, a njegove primjedbe bile su izrazito oštroumne i 
konkretne. 

Osobito su mi interesantni bili njegovi intervjui s komesarom 
za vanjske poslove (ministrom vanjskih poslova) i s financijskim 
komesarom (ministrom financija). Odvijali su se u hotelu Metropol 
koji je 1920. dodijeljen Ministarstvu vanjskih poslova i Ministar¬ 
stvu financija. Londres je bio osobito sretan kad je dobio odobrenje 
da posjeti Ministarstvo vanjskih poslova i intervjuira ministra. Piše 
da je u to doba trebalo imati dozvolu čak i za „gledanje prema 
nebu“. Osoba koja je donijela dopuštenje rekla je Londresu da će se 
susret dogoditi u tri sata u noći na točno određen dan. Londres gaje 

ispravio rekavši daje sigurno mislio na tri sata poslijepodne, ali mu 
je ponovljeno da se doista radi o tri sata u noći. Usred hladne noći 
Londres je hodao ulicama Moskve gdje je vidio mnoge omršavjele, 
gladne i promrzle ljude kako već čekaju u redu za užasan kruh koji 
će dobiti ujutro, a koji će ih još neko vrijeme držati na životu. Čuo 
je pucnje za koje je pretpostavio da za neke ljude znače odlazak s 
ovog na drugi svijet, zaslugom predstavnika režima koji je tada bio 
na vlasti. 

Točno u tri sata u noći Londres je uveden u ministrov ured, ili, 
bolje reći, kod druga Čičerina. Radi se o hotelskoj sobi, velikoj 
i neurednoj, ali skoro bez pokućstva. Londres zamjećuje da ga 
nered podsjeća na „marche aupuce” (buvljak ili tržnica ukradene 
robe) u Parizu. Ministar, koji je tijekom cijele zime živio u ovoj 
sobi bez grijanja, nosio je dva ogrtača. Spavao je danju, a radio 
noću. On je pravi asket, podrijetlom iz plemićke obitelji, ali istin¬ 
ski vjernik sa savršenim boljševičkim karakteristikama. Imao je 
elegantne manire naslijeđene iz svojeg plemićkog odgoja, te je 
uljudno primio Londresa. Objasnio mu je da je jedini cilj sovjeta 
sreća ruskog naroda i da sovjeti stvaraju radnički raj, što bi trebalo 
biti bjelodano svakoj dobronamjernoj i oštroumnoj osobi. Kako 
se razgovor s Čičerinom razvija, Londres zamjećuje daje „greška 
koju posjetitelj u Moskvi ne može počiniti ta da doživi boljševike 
kao političku stranku. To nije politička stranka, nego monaški red“ 
(moj prijevod). Nastavlja dalje sljedećom zamjedbom: „Francuska 
revolucija proglasila je prava čovjeka; boljševička revolucija pro- 
glašuje prava Države nad čovjekom.“ 

John Maynard Keynes, poznati ekonomist, imao je opažanja 
slična Londresovim nakon posjeta Rusiji, tijekom svojeg medenog 
mjeseca 1925. Keynes se 4. kolovoza 1925. oženio ruskom baleri¬ 
nom klasičnog baleta Lidijom Lopokovom i otišao je u Lenjingrad 
da se u rujnu vidi s njezinim roditeljima. Putovao je i u Moskvu. 
Kada se vratio u Englesku, govorio je o religioznom karakteru 
lenjinizma i o neučinkovitosti novog sustava koji se stvara. 

U Londresovoj knjizi našao sam drugi intervju koji je osobito 
ilustrativan zbog svojeg ekonomskog sadržaja. Intervju je izme¬ 
đu Londresa i ministra financija, isto tako u hotelu Metropol, u 
sobi br. 423, da budemo precizniji. Ministar gaje obavijestio daje 
jedan od ciljeva režima „eliminacija novca“ iz društva. Zbog toga 
ga je „osobito veselilo kad je vidio da rubalj svakim danom sve 
više gubi vrijednosti Nakon tog opažanja Londres je priupitao 
ministra: ,,U slučaju da mi treba šešir, što mogu napraviti u vezi s 
tim, gospodine ministre?“ 

„Jednostavno: izrazit ćete svoju potrebu predsjedniku mjesnog 
odbora ondje gdje živite, dobit ćete od njega potvrdu, pa ćete onda 
ići u općinsku kuću za šešire da dobijete svoj šešir.“ 

„Što ako predsjednik odbora, iz bilo kojeg razloga, odbije udo¬ 
voljiti mojem traženju?" 

Ministar se samo nasmiješio i nije odgovorio. Londres je onda 
postavio drugo pitanje: „Što ako je novac ukinut, a netko mora ići 
u inozemstvo?" 

„Zašto?" pita ministar. 

„Ni zbog kakvog posebnog razloga." 

„U tom slučaju neće ići... Radničkoj republici neće trebati Rusi 
koji idu naokolo bez razloga." Zapravo, sloboda kretanja unutar 
Rusije (ili unutar Kine) bila je ukinuta u vrijeme komunizma. Ova¬ 
kvi i drugi neprocjenjivi razgovori mogu se naći u ovoj čudesnoj 
knjižici. 

Čitanje Londresove knjige pomoglo mije da razumijem, u do¬ 
ista temeljnom smislu riječi, što se događalo u Rusiji od 1920. 
do 1990. Glavna promjena koja se dogodila tijekom vremena bila 
je ta da su nepotkupljive „religiozne" fanatike koji su pokrenuli 
komunistički pokret postupno zamjenjivali korumpirani cinici koji 
su ga dokrajčili. Ti su opisani u knjizi Davida Remnicka, nagra¬ 
đenoj Pulitzerovom nagradom, Lenjinova grobnica: zadnji dani 
sovjetskog imperija (Lenin ’s Tomb: The Last Days of the Soviet 
Empire ). Remnick je opisao razmjere u koje je do osamdesetih 
godina metastazirala korupcija u sovjetskom sustavu. U Brežnjev- 
ljevo vrijeme čak se i za stavljanje mrtvog tijela u mrtvačnicu tre¬ 
balo plaćati mito. Nitko nije posjećivao Brežnjeva, a da nije donio 
darove. Između tih triju veličanstvenih knjiga, knjiga Alberta Lon- 
dresa mogla bi biti prvo poglavlje te sedamdesetogodišnje tragedi¬ 
je. Knjiga Julije Pjatnickaje mogla bi se uzeti kao srednje poglav¬ 
lje, a knjiga Davida Remnicka kao zaključno poglavlje. Ono što 
ostaje da se vidi je način na koji će ovih sedamdeset godina utje¬ 
cati na budućnost Rusije. To ćemo morati čekati. Zacijelo će biti 
ekonomske i političke tranzicije. Te tranzicije još traju, s tim daje 
ekonomska tranzicija možda više uznapredovala nego politička. 

Iskustvo komunističkog razdoblja nedvojbeno je imalo velike 
ekonomske posljedice. Počelo je s nakanom da se istisne novac, 
pa čak i zakonitosti ekonomije, a završilo je razdobljem u kojem 
se zemlja bogata prirodnim resursima, zemljom i vrlo sposobnim 
stanovništvom suočila s rizikom gladi. Amis citira ekonomista Par¬ 
tije, S. C. Strumilina, koji je tijekom prisilne kolektivizacije (1929. 
- 1933.) rekao: „Naša zadaća nije da proučavamo ekonomiju, 

nego daje promijenimo. Ne obvezuje nas nikakav zakon [ekonomi¬ 
je]." U pokušaju da promijene ekonomiju stvorili su ono što Vasilij 
Leontijev zove specifičnim sustavom „inputa i outputa", Leontijev 
je dobitnik Nobelove nagrade za ekonomiju, a odgojen je u Rusiji 
prije nego što se iselio u Sjedinjene Američke Države. U tom susta¬ 
vu „inputa i outputa" resursi su odlazili u sistem, ali nikakva real¬ 
na vrijednost nije proizlazila iz toga. Drugim riječima, sovjetski 
ekonomski sustav postao je neka vrsta crne rupe koja je usisavala 
ogroman kapital i ljudske resurse, a proizvodila je malo korisnih 
proizvoda za potrošnju. Leontijev je dobio Nobelovu nagradu za 
ekonomiju za svoje razvijanje analize „inputa i outputa", analize 
odnosa između inputa kojima se koristi ekonomski sustav i outputa 
u smislu korisnih roba koje proizvodi. Leontijev, taj vrlo živopisan 
čovjek, bio je jedan od mojih profesora na Harvardu. 

Sljedeće poglavlje usredotočit će se na desetljeće devedesetih, 
kad je Međunarodni monetarni fond pomagao ruskoj vladi u teš¬ 
koj zadaći preobrazbe iz upravljane ekonomije, u kojoj političari 
„nalažu" sve značajnije ekonomske odluke, u ekonomiju u kojoj 
slobodne individue spontano donose takve odluke. 

Treće poglavlje 


Rusija: MMF-ov ples s medvjedom 


Godine 1992. ruska ekonomija iskusila je mnoge promjene pod 
predsjednikom Jeljcinom i predsjednikom vlade Gajdarom. U ruj¬ 
nu te godine MMF, Svjetska banka. OECD, Europska komisija i 
novostvorena Europska banka za obnovu i razvoj (EBRD) u Beču 
su, u suradnji s austrijskom vladom, otvorili centar za izobrazbu 
dužnosnika iz tranzicijskih ekonomija. Bečki centar obrazovao je 
dužnosnike iz tih zemalja zato da bi započeli i provodili instituci¬ 
onalne i političke reforme koje su tim zemljama bile potrebne da 
bi postale tržišna gospodarstva. MMF je trebao osigurati većinu 
predavača, a austrijska vlada potrebnu infrastrukturu. Centar bi 
dijelio iste prostorije s Austrijskom carinskom školom koja je zbog 
različitih povijesnih okolnosti (raspad Austro-Ugarske Monarhije, 
stvaranje Europske unije) imala višak kapaciteta. Beč se smatrao 
idealnom lokacijom za obrazovni centar jer je tijekom Hladnog 
rata bio neka vrsta graničnog grada, na razmeđu između zemalja 
s centralnim planiranjem u istočnoj Europi i tržišno orijentiranih 
zapadnih zemalja. 

Michel Camdessus, koji je tada bio izvršni direktor MMF-a, 
bio je glavni pokretač stvaranja ovog centra. Vidio gaje kao neku 
vrstu svjetskog sveučilišta na kojem će se Istok susretati sa Zapa¬ 
dom. Zalagao se za veću ulogu MMF-a u tranziciji, institucije koja 
se mogla kretati brže kad je bilo potrebno. 

Službeno otvaranje bio je značajan politički događaj za Bečki 
centar. Lista uzvanika uključivala je: predsjednika Austrije; razne 
austrijske ministre; guvernera Austrijske narodne banke; šefove 
MMF-a, OECD-a i EBRD-a; te predstavnike Svjetske banke i 
Europske komisije na visokoj razini. Šefovi MMF-a, OECD-a i 
EBRD-a bili su Camdessus, Paye i Attali. Predstavnici Svjetske 
banke i Europske komisije bili su g. Tahvitz i gđa Scrivener. Cere¬ 
monija otvaranja održana je u službenoj rezidenciji austrijskog 
predsjednika, u onoj istoj sobi u kojoj je 1815. potpisan Bečki 
sporazum, koji je Europi pokušao donijeti stabilnost i mir nakon 
Napoleonskih ratova. 


Stvaranje ovog centra i njegovo fonnalno otvaranje urodilo je 
stanovitim trzavicama među različitim institucijama. Problemi su 
nastali posebice vezano uz financiranje Centra, za posebne uloge 
koju će svaka od ovih institucija igrati, te općenito za tranziciju. 
Na raspad Sovjetskog Saveza počelo se gledati kao na značajan po¬ 
vijesni događaj, a svaka od spomenutih institucija željela je igrati 
znatnu ulogu u procesu tranzicije. Dakako da su druge institucije 
krivim okom gledale na istaknutu ulogu MMF-a. To podozrenje 
stvorit će stanovite trajne poteškoće u sljedećim godinama. 

Pri otvaranju Centra bilo je neke diskusije oko toga tko će 
govoriti prvi i tko će biti prvi potpisnik formalnih dokumenata. 
Trzavicu je pojačavalo to što se pogodilo da sva tri šefa, MMF-a, 
OECD-a i EBRD-a, budu Francuzi, uz neizbježna rivalstva. Alan 
Whittome, tada britanski direktor Europskog odjela MMF-a, 
pokušao je diplomatskim putem naći prihvatljiva rješenja. U to je 
vrijeme Jacques Attali, šef EBRD-a, bio pod žestokim napadima, 
osobito od strane britanskog tiska, zbog visokih troškova koje je 
napravio unajmljujući francuskog šefa kuhinje, dekorirajući sre¬ 
dišnji ured u Londonu skupim mramorom i trošeći mnogo novca 
za izradu dizajna logotipa za EBRD. U to je vrijeme OECD tražio 
za sebe značajniju ulogu, kako bi opravdao svoje postojanje, dok 
Europska komisija nije mogla odlučiti što bi trebala raditi. Kako 
se ispostavilo, Europska komisija preuzela je poglavito financijsku 
ulogu. Možda je to što je Fond, prije nego Svjetska banka, trebao 
postati glavna institucija u funkciji vođenja tranzicije, igralo ulo¬ 
gu u skretanju pozornosti s izgradnje institucija na politiku, jer je 
Fond bila istaknuta institucija, posebice s obzirom na makroeko- 
nomsku politiku. Međutim, Fond je imao tradicionalno značajnu 
kompetenciju u područjima porezne politike i politike središnjih 
banaka jer je raspolagao velikim odjelima koji su se bavili ovim 
pitanjima. 

Neke od gorespomenutih trzavica odnosile su se na određiva¬ 
nje toga što bi različite institucije trebale raditi: a) u Obrazovnom 
centru u Austriji; b) u odnosu na istočnoeuropske zemlje; te c) u 
odnosu na zemlje nastale nakon raspada Sovjetskog Saveza. Tije¬ 
kom nekoliko sljedećih godina bilo je neprestanih trzavica, osobi¬ 
to u odnosu na Svjetsku banku i stanovitih pokušaja da se stvari 
omekšaju. Nekoje vrijeme, u ranijim godinama, g. Grigorij Javlin- 
ski, ekonomski savjetnik g. Gorbačova, prenosio zahtjeve koji su 
dolazili od ruske vlade. Godine 1990. surađivao je sa Stanislavom 
Šatalinom, poznatim ruskim ekonomistom, koji je bio Gorbačo- 
vljev savjetnik pri razvijanju 500-dnevnog plana za preobrazbu 

sovjetske ekonomije u tržišno gospodarstvo. Jako komunističko 
protivljenje planu dovelo je do toga daje on napušten, a Javlinski 
je uskoro nestao iz kruga glavnih igrača. 

Prvi obrazovni seminar Centra planiran je odmah nakon služ¬ 
bene ceremonije otvaranja. Zbog toga ga je pohađalo nekoliko 
visoko pozicioniranih dužnosnika iz zemalja bivšeg Sovjetskog 
Saveza (FSU) koji su bili pozvani na otvaranje. Viši članovi oso¬ 
blja MMF-a poslani su u Beč da predaju na tom prvom seminaru. 
Skupina je uključivala Manuela Guitiana, vrlo uglednog španjol¬ 
skog ekonomista s čikaškim doktoratom, koji je mogao govoriti 
o valutnim odborima; zatim Guillerma Calva, poznatog argentin¬ 
skog ekonomista, sada profesora na Sveučilištu Columbia, koji je 
govorio o latinoameričkim iskustvima s politikom stabilizacije; te 
na koncu mene koji sam raspravljao o fiskalnoj politici. 

U tom periodu možda se prevelik naglasak stavljao na „politi¬ 
ku", a ne dovoljno na „institucije", zacijelo stoga što se nije shva¬ 
tilo da su institucije motor koji vuče politiku. Ako ne postoje prave 
institucije, a u većini ekonomija s centralnim planiranjem tada nisu 
postojale, rasprava o ekonomskoj politici mogla se sudionicima 
doimati apstraktnom, a neke vrste „dobre" politike mogle su ima¬ 
ti neželjene kratkoročne efekte. Ovaj sukob između raspravljanja 
o ekonomskoj politici i potrebe za stvaranjem institucija nastavit 
će se tijekom nekoliko godina, kako između institucija (Svjetska 
banka i MMF) tako i unutar samog MMF-a (sjedne strane, izme¬ 
đu Odjela za porezna pitanja i Odjela za centralno bankarstvo, te 
s druge strane između nekih drugih odjela). Na primjer, kakav je 
efekt mogla imati šok-terapija (koja oslobađa cijene i privatiza¬ 
ciju) na ekonomiju bez temeljnih institucija koje bi trebale naći 
rješenje za promjene cijena i dopustiti da se dogodi pošten priva¬ 
tizacijski proces? Jesu li se cijene uopće mogle osloboditi ako se 
uzme u obzir velika količina rubalja (monetama zasićenost, engl. 
monetary overhang ) u rukama građana? Jedna od prvih, original¬ 
nih zamisli bila je da se zasićenost rubljima apsorbira pomoću pri¬ 
vatizacije. Ali je li se mogla provesti privatizacija bez institucija 
neophodnih za to? 

Prvi redoviti tečaj javnih financija za veću skupinu sudionika, 
tečaj koji je trajao šest tjedana i bio namijenjen srednje pozici- 
oniranim dužnosnicima, bio je organiziran u travnju 1993. U to 
su se vrijeme sobe za smještaj sudionika još pripremale. Na dan 
otvaranja tečaja nastao je logistički problem. Neki od sudionika iz 
bivšeg Sovjetskog Saveza koji su bili pozvani da pohađaju tečaj 
stigli su na bečki aerodrom bez austrijskog novca kojim bi platili 

taksi za prijevoz do Obrazovnog centra. Morala je intervenirati 
austrijska policija i pomoći im da se prevezu do Centra. Sudionici 
su se pokazali skupinom živahnih i rječitih individua. Nedostatak 
znanja o tržišnoj ekonomiji nadoknađivali su entuzijazmom i inte¬ 
ligencijom. Iznenadila me njihova visoka razina kulture, čak i kod 
sudionika iz Albanije koja je bila vrlo zatvorena zemlja, nalik na 
današnju Sjevernu Koreju. Neki od njih čak su govorili talijanski. 
Naučili su ga gledajući talijanske televizijske programe! 

Pokušali smo ih upoznati s načinom funkcioniranja tržišnog 
gospodarstva, s konceptom poreza, s fiskalnim deficitom i drugim 
stvarima. Većina njih nikad nije plaćala poreze jer su se porezi na 
njihove plaće direktno doznačivali iz javnih poduzeća u blagajnu 
vlade, a plaće su bili njihovi jedini prihodi. Porezi su se zaraču¬ 
navali na cjelokupnu masu za isplatu plaća u poduzeću. Koncept 
fiskalnog deficita također im je bio stran jer on pretpostavlja jasnu 
podjelu između privatnog i javnog dijela ekonomije. Ovakva 
podjela u tim zemljama bila je umjetna jer je tamo sve bilo javno. 
Nadalje, strani su im bili i koncepti instrumenata osiguranja koji 
bi služili da se građani zaštite od nekih rizika koji mogu imati i 
ekonomske posljedice, kao što su bolesti, nezaposlenost itd. Cijela 
djelatnost vlade bila je tijekom komunističkih vremena instrument 
osiguranja. Oni koji su pohađali tečajeve djelatno su sudjelovali u 
diskusiji, ali mnogo toga bi se izgubilo u prijevodu, čak i kad su 
govorili engleski, jer su mnoge riječi imale različita značenja za 
njih i za nas. Do tog vremena institucije (i ekonomska politika) 
koje su postojale pod centralnim planiranjem bile su u procesu 
raspuštanja, ali još nisu bile uspostavljene nove koje će ih zamije¬ 
niti. Pojavio se institucionalni vakuum. Trebalo je nekoliko godina 
da se stvore potrebne institucije. Kroz te godine fiskalna situacija 
pogoršala se u svim tim zemljama, a tiskanje novca, na što su vla¬ 
de bile prisiljene kako bi financirale javne troškove, dovelo je do 
visoke stope inflacije i oštrog pada proizvoda. Godine 1993. Čer- 
nomirdin je postao predsjednik vlade, likvidirana je zona rublja, 
a Međunarodni monetarni fond sklopio je s Rusijom sporazum 
pomoći za sistemsku preobrazbu, program koji će Rusiji pomagati 
i financijski i tehnički tijekom perioda u kojem će se ruska ekono¬ 
mija transformirati u tržišno gospodarstvo. 

Dok sam bio u Beču, pozvali su me da održim seminar u Austrij¬ 
skoj središnjoj banci. Bio je to seminar o ekonomskoj preobrazbi 
koja je tada bila u tijeku. Bio je dobro posjećen i dobro prihvaćen. 
Sreo sam se s guvemerkom Središnje banke koja je tada bila naj¬ 
bolje plaćeni guverner središnje banke na svijetu. Njezina plaća 


34 




i plaće bančinih službenika bile su izložene kritikama i stvarale 
su vladi stanovite političke probleme. S vremenom će se te plaće 
dovesti više na razinu onih u drugim, sličnim zemljama. 

Službenici središnje banke pozvali su me u Bečku operu, gdje 
sam vidio operu Tosca, u društvu jednog od službenika. Zgrada 
Opere bila je teško oštećena u Drugom svjetskom ratu i obnovljena 
je nakon rata, ali je još bila jako lijepa. Dojmila me se elegancija 
posjetitelja Opere i bio sam zahvalan zbog toga što su me pozva¬ 
li. Stoga me pomalo nasmijalo kad sam nekoliko tjedana poslije, 
nakon povratka u Washington, dobio prilično skup račun za svoju 
kartu za operu! 

U to je vrijeme MMF bio u potpunosti angažiran u Rusiji i razne 
vlade, a poglavito američka vlada, poticale su ga na još aktivniju 
ulogu u Rusiji i drugim „tranzicijskim ekonomijama". Stalno su 
nas podsjećali da Rusija ima još tisuće atomskih bomba. U to vri¬ 
jeme je niz ekonomista iz Fonda, kao i vanjskih konzultanata za 
pojedina područja (porezna uprava, proračun, statistike, centralno 
bankarstvo itd), unajmljenih od strane Fonda, započinjao kompli¬ 
ciran i težak proces pomaganja u preobrazbi „centralno planiranih 
ili upravljanih ekonomija" u „tržišne ekonomije". Ova preobrazba 
zahtijevala je novu ekonomsku politiku, a osobito nove institucije 
i drastične preobrazbe nekih postojećih. Fond je otvorio ured u 
Moskvi sa značajnim brojem ekonomista Fonda. I broj MMF-ova 
osoblja znatno je uvećan da bi se moglo baviti dodatnim poslom 
oko tridesetak novopridruženih zemalja članica Fonda, kojima je 
trebalo mnogo pomoći. Svakoj od ovih zemalja trebalo je mno¬ 
go tehničke pomoći i svaka od njih će godišnje primati po jed¬ 
nu MMF-ovu misiju, koja će o svakoj dotičnoj zemlji napisati 
opsežno izvješće, u skladu s člankom IV. MMF-ove povelje. Kroz 
nekoliko godina MMF je postao jedan od najvećih poslodavaca u 
svijetu za zapošljavanje novopromoviranih doktora ekonomije s 
najznačajnijih sveučilišta. Na žalost, većina Fondovih ekonomista, 
kao uostalom i većina zapadnih ekonomista, vrlo je malo znala o 
načinu funkcioniranja centralno planiranih ekonomija. Takvo zna¬ 
nje bilo im je prijeko potrebno da bi pomagali zemljama u provo¬ 
đenju uspješne tranzicije. 

Kako unutar MMF-a tako i izvan njega razvile su se dvije 
škole misli u vezi s postizanjem konačnog cilja uspostave tržiš¬ 
nih ekonomija u novim članicama MMF-a. S jedne strane su bili 
oni, poglavito među osobama obrazovanim ponajprije da budu 
makroekonomisti, koji su predstavljali većinu MMF-ova osoblja, 

a vjerovali su da su za prijelaz na tržišnu ekonomiju ponajviše ili 
uglavnom potrebne mjere ekonomske politike: liberalizacija cije¬ 
na i privatizacija državnih poduzeća. Provedite ove dvije mjere i, 
abrakadabra , prijašnje centralno planirane ekonomije probudit će 
se sljedeće jutro kao tržišne ekonomije, kao čarolijom. To je bila 
vrsta „teorije velikog praska" ili ,,šok-terapije“. Zagovornici ove 
metode bile su individue obrazovane poglavito kao makroekono- 
misti. U svojim redovima imali su neke poznate ekonomiste kako 
iz MMF-a tako i izvan njega. Mnogi vodeći ekonomisti naglašava¬ 
li su potrebu za brzom privatizacijom poduzeća. 

S druge strane, bilo je realista ili takozvanih strukturalista koji su 
vjerovali da bi proces tranzicije morao biti postupniji i da zahtije¬ 
va mnogo vremena i napora jer je postojala potreba ne samo za 
promjenom nekih segmenata politike nego i za stvaranjem javnih i 
privatnih institucija koje nisu postojale u centralno planiranim eko¬ 
nomijama. Javne institucije obuhvaćale su porezni sustav, poreznu 
upravu, proračunsku službu, riznicu, razmjerno neovisnu središnju 
banku, dobar ured za statistiku, te regulatore za provođenje tržiš¬ 
nog ponašanja na različitim područjima. Nužne privatne institucije 
bile bi osiguravajuća društva, burza itd. Za stvaranje tih institucija 
trebalo bi mnogo vremena i truda. Bili su potrebni i neki teme¬ 
ljeni obrazovni profili, poput odvjetnika, računovođa, financijskih 
agenata, agenata za prodaju nekretnina itd. Neki od tih obrazovnih 
profila nisu postojali ili su bili vrlo rijetki u centralno planiranim 
ekonomijama. Stoga su realisti vjerovali da će tranzicija neizbjež¬ 
no biti duga i bremenita teškoćama. 

U tim godinama izdao sam i objavio svoje doprinose u dvjema 
knjigama o pitanjima vezanim za javne financije u tranzicijskim 
ekonomijama. Jedna od njih. Fiskalna politika u tranzicijskim eko¬ 
nomijama, objavljena je 1992. Druga knjiga, Prijelaz na tržište: 
studije o fiskalnoj reformi, objavljena je 1993. Sudionici u izra¬ 
di ovih knjiga bili su uglavnom stručnjaci iz Odjela za porezna 
pitanja MMF-a, koji su tada bili angažirani na pružanju tehničke 
pomoći vlastima zemalja u tranziciji i koji su bili svjesni teškoća. 
Te dvije knjige objavio je MMF u engleskom, ruskom i kineskom 
izdanju. Jedna od njih. Prijelaz na tržište, osvojila je i nagradu. U 
godinama koje su uslijedile povremeno sam sretao dužnosnike iz 
bivših sovjetskih republika, istočnoeuropskih zemalja i Kine, koji 
su spominjali da su im te knjige bile korisne jer su se na realističan 
način bavile realnim problemima vezanim za njihove konkretne 
brige. Te knjige priskrbile su im neko praktično vodstvo, makar ne 
uvijek ispravno, za postupanje u određenim područjima. 

U prvoj polovici devedesetih osobito je širok bio rascjep u 
mišljenju o tom što valja činiti između, s jedne strane, osoblja 
MMF-a i poglavito Rusa s druge strane, te između makroekono- 
mista i realista, ili, bolje rečeno, strukturalista. Fiskalna situacija 
pogoršala se u većini tranzicijskih zemalja. Činilo se da ekonom¬ 
ski savjeti koje smo im pružali nisu proizvodili očekivane i želje¬ 
ne rezultate. Bilo je enormnih padova bruto domaćih proizvoda 
većine tih zemalja (u nekima od njih i za više od 50%) i oštrog 
porasta fiskalnih deficita. Izgledalo je da fiskalni deficiti, izmjereni 
na konvencionalan način, široko fluktuiraju jednim dijelom zbog 
učinka inflacije i teškoće da se taj fenomen uzme u obzir prili¬ 
kom izračunavanja deficita. Ovo me potaklo da napišem studiju, 
objavljenu u MMF-ovom časopisu Staff Papers („Studije osoblja 
Fonda“), službenoj akademskoj publikaciji MMF-a, u kojoj sam 
upozorio na problem interpretacije ili značenja ovih deficita (pro¬ 
sinac 1993.) Tvrdio sam daje vjerojatnije da realni fiskalni defi¬ 
citi fluktuiraju mnogo manje nego što se to može zaključiti prema 
rezultatima mjerenja. Inflacija se ubrzavala u većini tih zemalja 
zbog financiranja javne potrošnje od strane središnjih banaka te 
zbog ukinuća kontrola cijena. 

U to vrijeme susretali smo se s čudnim teorijama koje su poka¬ 
zivale razinu do koje su naši ruski kolege, bez obzira na razinu 
svoje inteligencije - a neki od njih su očito bili vrlo pametni - vrlo 
teško shvaćali način funkcioniranja tržišnih ekonomija. Trebamo 
se prisjetiti da je centralno planiranje dominiralo ruskom ekono¬ 
mijom više od 70 godina. To znači da na životu nije bilo Rusa koji 
bi se sjećali načina funkcioniranja tržišnog gospodarstva. U tome 
se Rusija razlikovala od Kine, gdje je komunistička dogma domi¬ 
nirala tijekom manje od trideset godina, prije nego što se počela 
napuštati. U Kini je krajem sedamdesetih i tijekom osamdesetih na 
životu bilo još mnogo ljudi koji su bili u odrasloj dobi četrdesetih 
godina i donekle su se sjećali tržišne ekonomije. Možda to može 
pomoći da se objasni zašto je proces tranzicije, koji se još treba 
dovršiti, u Kini tekao s mnogo većim uspjehom i mnogo lakše. Dio 
tog procesa opisao sam u knjizi: Narodi, mjesta i politike: Kina, 
Japan i jugoistočna Azija (2008.). 

Da se vratimo na teorije koje sam spomenuo u vezi s ruskom 
tranzicijom: izdvojit ću dvije čudne teorije, od kojih su obje pro¬ 
pagirali neki od pametnijih ruskih dužnosnika s kojima sam se 
sretao. Jedna od njih, koju je zastupao jedan od zamjenika mini¬ 
stra financija, govorila je da će širenje priljeva novca reducirati 
brzinu cirkulacije novca te tako i inflaciju. Pretpostavljalo se da, 

kad ljudi imaju više novca na raspolaganju, onda ga ne trebaju 
koristiti onoliko brzo kao u slučaju kad ga imaju manje, što onda 
usporava brzinu cirkulacije novca. Prema ovom viđenju stvari, 
monetama oskudica tjera ljude da brže troše novac koji imaju. 
Ta osoba očito nije razumjela činjenicu da se sa stvaranjem više 
novca povećava razmjer između raspoloživog novca i proizve¬ 
denih roba, tako da se povećavaju i cijene ako nisu kontrolirane. 
Ako su cijene kontrolirane, povećanje količine novca vodi do 
dugih redova i praznih polica. Samo će u posebnim okolnostima 
povećanje količine novca voditi do povećanja proizvodnje i pada 
cijena. Zamjenik je očito brkao stvaranje novca s povećanjem 
realnog prihoda, vjerujući da stvaranje novca automatski stvara 
realni prihod i realni rast proizvodnje. 

Druga teorija, prenesena u članku u listu Izvjestija, vodećim 
ruskim novinama, kazivala je da bi se inflacija mogla reducirati 
smanjujući već i onako vrlo nisku cijenu nafte. Treba se podsje¬ 
titi daje cijena nafte u Rusiji u to vrijeme bila tek djelić svjetske 
cijene. Argument koji se koristio bio je taj da će puka objava sma¬ 
njenja cijene nafte uvjeriti rusku javnost u to da i inflacija opada. 
Tako bi promjena u očekivanjima odmah reducirala cijene. Ova 
teorija učinila mi se toliko čudnom da sam članak iz lista Izvjesti¬ 
ja poslao u Journal of Political Economy („Časopis za političku 
ekonomiju"), ekonomski časopis koji se objavljuje pri Sveučilištu 
u Chicagu. Ovaj časopis imao je na svojim zadnjim stranicama 
posebnu rubriku u kojoj je izvješćivao o čudnim i bizarnim eko¬ 
nomskim teorijama. Časopis se složio s mojim gledištem o teoriji 
i objavio je članak iz lista Izvjestija ! Tako je autor teorije u svojem 
životopisu mogao navesti i članak objavljen u prestižnom časopisu 
Journal of Political Economvl 

Uloga MMF-a u Rusiji postajala je sve kontroverznijom, kako u 
Moskvi tako i u Washingtonu. Na primjer, tadašnji je američki 
potpredsjednik A1 Gore na konferenciji za tisak u Moskvi okrivio 
Fond i Svjetsku banku za rezultate izbora održanih 12. prosinca 
1993. Ti izbori dali su 23% glasova nacionalističkoj stranci Vladi¬ 
mira Žironovskog za zastupnička mjesta u Državnoj dumi. Tvrdilo 
se da su surove prilike koje je nametnuo MMF pridonijele ovom 
rezultatu. Gore je ustvrdio daje Fond sporo razaznavao političke 
posljedice prilika koje je izazvao u nekim zemljama onda kad su 
te zemlje uzimale njegove zajmove. Tada se MMF često kritizirao 
na taj način. Naravno, kako je često slučaj, Fond se okrivljavao za 
grijehe koje je počinio i za one koje nije počinio. Kako je netko 

rekao, onoga tko želi igrati ulogu krotitelja, treba kriviti i za pona¬ 
šanje lavova. Svakako daje, svojom voljom ili ne, Fond preuzeo 
ulogu krotitelja. 

Sala koja je u to vrijeme kružila Moskvom rezimira način na 
koji su Rusi vidjeli odnos između MMF-a i Rusije. Seljak je otišao 
veterinaru i objasnio mu je da uzgaja kuniće, ali da kunići ugi¬ 
baju u neobično visokom postotku. Veterinar je savjetovao selja¬ 
ku da promijeni hranu koju daje kunićima. Seljak je otišao, ali se 
nekoliko tjedana poslije vratio veterinaru objašnjavajući mu daje 
slijedio njegov savjet, ali da kunići i dalje ugibaju u jednako veli¬ 
koj mjeri. Veterinar je neko vrijeme razmišljao te je zaključio da, 
ako uzrok visoke smrtnosti kunića nije bila hrana koju su dobivali, 
mora daje to bio prostor koji im je stavljen na raspolaganje. Stoga 
je preporučio da se kunićima da više prostora. Seljak je otišao, 
ali se nekoliko tjedana poslije vratio veterinaru i rekao mu je da 
je kunićima dao više prostora, ali da oni i dalje ugibaju u istom 
visokom postotku. U tom je trenutku veterinar predložio da, ako 
normalne i tradicionalne metode saniranja situacije (promjena hra¬ 
ne i prostora) ne pomažu, onda treba primijeniti nove metode koje 
zahtijevaju više mašte i više stručnosti. Objasnio je da su novija 
istraživanja pokazala da kuniće treba zabavljati. Nadalje, izgle¬ 
da da oni dobro reagiraju na klasičnu glazbu, osobito na glazbu 
Mozarta ili Čajkovskog. Savjetovao je seljaku da zabavi kuniće 
puštajući im neke komade dobre klasične glazbe. Seljak se doimao 
pomalo zbunjenim, ali je otišao od veterinara s namjerom da slije¬ 
di stručnjakov savjet. Nekoliko tjedana poslije vratio se i rekao je 
veterinaru daje slijedio njegov zadnji savjet, ali da su svi kunići 
uginuli. Veterinar je žustro reagirao: „Koja šteta! A imao sam još 
toliko dobrih ideja! 11 S pravom ili ne. Rusi su gledali na Fond kao 
na veterinara, a na rusku ekonomiju kao na seljaka. Naravno, jed¬ 
nom kad je Fond ušao na rusku scenu, nije je više mogao napustiti, 
bez obzira na razvoj događaja. Neki su Rusi u to vrijeme govorili: 
„Jednom kad počneš plesati s medvjedom, medvjed odlučuje kad 
je vrijeme da se prestane.“ 

Obje strane trpjele su od neke vrste naivnosti. Na strani Fonda 
postojalo je vjerovanje da će ekonomska politika koja je dobro 
funkcionirala u tržišnim ekonomijama isto tako funkcionirati i 
u ekonomiji poput Rusije, koja je bila temeljno različita po svo¬ 
joj institucionalnoj strukturi, a njom su upravljale osobe koje su 
još bile ukotvljene u svojim starim znanjima i starim iskustvima. 
Znani francuski povjesničar Fernand Braudel jednom je rekao: 
„Mišljenja su duge zatvorske kazne. 11 Na ruskoj strani neki su 





prihvatili gledište da će tržišna ekonomija automatski riješiti mno¬ 
ge ekonomske probleme, čak i onda kad je tranzicija prema takvom 
tržištu, osobito u prvim godinama, bila više retorička nego stvarna. 
Povremeno sam imao dojam da se u Rusiji sve promijenilo, ali da 
se nije promijenilo ništa, barem ne u supstancijalnom smislu. U 
Leopardu, poznatoj knjizi koju je napisao Knez od Lampeduse, 
može se naći ista primjedba primijenjena na Siciliju u vrijeme uje¬ 
dinjenja Italije i okupacije otoka od pijemonteških snaga. Još jed¬ 
na šala koja je kružila Moskvom ilustrirala je bit problema. Šala 
je počinjala pitanjem: koliko je ljudi potrebno da bi se zamijenila 
pregorjela žarulja? Odgovor je bio: u centralno planiranoj ekono¬ 
miji treba ih četvorica, jedan da je zamijeni i trojica da bilježe 
tijek akcije. U tržišnom gospodarstvu ne treba ni jedan, jer će to 
napraviti samo tržište, svojom nevidljivom rukom! 

Bile su to godine koje su prethodile takozvanoj privatizaciji od 
strane „nomenklature" ili po modelu „zajmova za dionice“, kad 
su dobro povezani pojedinci uspjeli steći golemo bogatstvo’liša- 
vajući državna poduzeća njihovih najvrednijih resursa, i to za sim¬ 
bolične cijene, ili pak kupujući za smiješno nisku cijenu dionice 
oje su podijeljene stanovništvu u sklopu masovne privatizacije. 
Jeljcin je 14. kolovoza 1992. najavio kuponsku privatizaciju, ali 
ce „privatizacija po modelu zajmova za dionice" početi krajem 
1995. Vodit će je Anatolij Čubajs. Za nekoliko se godina zemlja, 
koja nije imala bogataša i u kojoj je cilj bio jednakost prihoda, 
pretvorila u zemlju s nekim od najbogatijih pojedinaca na svije¬ 
tu. Ako vas zanima fascinantan prikaz meteorskog uspona jednog 
od tih oligarha, pročitajte knjigu Pavla Klebnikova: Kum Krem- 
Ija: Boris Berezovski i pljačka Rusije (2000.) Klebnikov kaže: 
„U samo deset godina Berezovski se pretvorio od znanstvenika 
koji je proučavao teoriju donošenja odluka u uspješnijeg ruskog 
mešetara... koji je preuzeo kontrolu nad nekim od najvećih ruskih 
kompanija." U travnju 2004. Forbes Russia izvijestio je da je u 
Moskvi živjelo 36 milijardera u američkim dolarima. Uzimajući 
u obzir daje procijenjeni broj milijardera u svijetu 2004. iznosio 
oko 600, radi se o izvanrednoj brojci. Ova je brojka bila veća 
za Moskvu nego za ijedan drugi grad na svijetu. Reporter koji 
je pomogao da se uspostavi Forbes Russia poslije će biti ubijen. 
Poseban broj časopisa Forbes od 26. ožujka 2007. podigao je broj 
ruskih milijardera na 53 s ukupnom neto svotom od 282 milijarde 
američkih dolara. Rusija je tada bila treća zemlja na svijetu po 
broju milijardera, odmah nakon Njemačke. Godine 2008. među 

30 najbogatijih osoba na svijetu bit će sedam Rusa, a od 100 naj¬ 
bogatijih ljudi Rusije svi će biti milijarderi (vidi: Forbes Russia 
2008.). Ekonomska kriza iz 2008. - 2009. značajno će reducirati 
taj broj. Bloomberg je izvijestio da su tijekom prvih pet mjeseci 
financijske krize iz 2008. ruski milijarderi izgubili 230 milijardi 
dolara. Pa ipak je do 2010. broj ruskih milijardera narastao na 62. 
Vidi: Forbes, posebno izdanje za travanj 2010. 

Pitanje vlasničkih prava, stečenih na potencijalno legalne 
načine, ali na načine koji dobar dio ruskog stanovništva smatra 
nelegalnima, postalo je prokletstvo za tržišno gospodarstvo koje 
se stvaralo u Rusiji; možda čak i za rusku demokraciju. Radi 
konsolidacije svoje vlasti, iskoristit će ga Putin, čiji je djed bio 
Staljinov kuhar i koji je 26. ožujka 2000. naslijedio Jeljcina na 
položaju ruskog predsjednika. Godine 2004. Putinova će se vla¬ 
da u hajci na neke od oligarha pozvati na „nelegitimnost 11 načina 
na koje su stekli bogatstvo. Radilo se o oligarsima koji su stekli 
ogromnu ekonomsku i političku moć i koji su kontrolirali medije. 
Unatoč njihovoj golemoj akumulaciji bogatstva i moći, mnogi od 
njih bili su tek u tridesetima ili četrdesetima. Nakon 2004. oligar- 
si će uglavnom nestati iz medijskog fokusa, osim onih koji su se 
preselili u London, a Putinova vlada bit će, zbog hajke na neke 
od tih oligarha i zbog nacionalizacije nekih ranije privatiziranih 
poduzeća, izvrgnuta kritici zapadnog tiska, poglavito u SAD-u. 
Kako je to na predavanju održanom na „Camegiejevoj zakladi za 
međunarodni mir“ ( Camegie Endowment for International Pea- 
ce) u Washingtonu rekao Boris Fjodorov, bivši ministar financija 
Rusije. Rusija je stvorila „disfunkcionalno tržišno gospodarstvo“ 
i mogla je birati jedino između „medija kontroliranih od oligarha 
i medija kontroliranih od države 11 . Oligarsi su aktivno iskoristi¬ 
li medije koje su kontrolirali, slijedom klasičnog zlatnog pravila 
koje kaže da „oni koji imaju zlato stvaraju pravila 11 . Pa ipak je oko 
godine 2007. država očito pobijedila. Oligarsi su postali politič¬ 
ki poslušniji. Vladimir Putin uspio ih je staviti pod svoju kontro¬ 
lu. Putina je časopis Time 31. prosinca 2007. imenovao „osobom 
godine 11 . Time piše: „[Putin] je zatekao zemlju na rubu propasti. 
Nepokolebljivom upornošću, jasnom vizijom o tom kakva Rusija 
treba postati te pomoću percepcije da upravo on utjelovljuje duh 
Majke Rusije, Putin je zemlju ponovno podigao na noge. 11 Time 
nastavlja: „Putin nije izviđač. Nije demokrat u bilo kojem smislu 
u kojem se to na Zapadu definira. Nije šampion slobode govora. 
On predstavlja, iznad svega, stabilnost... 11 (str. 45.) Rusija će pod 
čvrstom rukom Putina i njegovih bivših kolega iz KGB-a postajati 

sve autokratičnijom te će dijelom zbog rasta cijena potrošne robe 
i zbog veće stabilnosti iskusiti nekoliko godina vrlo visokog rasta, 
sve do krize iz godina 2008. - 2009. 

U Sjedinjenim Američkim Državama ekonomisti su naglašavali 
važnost poštovanja vlasničkih prava za ekonomski razvoj. Douglass 
North, američki ekonomist, dobio je Nobelovu nagradu za ekono¬ 
miju zbog svojeg isticanja koliko su institucije koje štite vlasnička 
prava i skrbe se za izvršenje ugovora važne sa stanovišta ekonom¬ 
skog rasta. Dokazi iz zemalja koje se sada razvijaju naznačuju da su 
vlasnička prava zacijelo jedna od sastavnica uspješne ekonomije. Pa 
ipak, kinesko iskustvo vrlo visokog rasta u zadnja tri desetljeća, i to 
u situaciji nesigurnosti vlasničkih prava i upitnog izvršavanja ugovo¬ 
ra, bacilo je ponešto sumnje na ovakve zaključke. Mnogi će negodo¬ 
vati protiv ideje da država štiti vlasništvo stečeno na nelegitiman ili 
nelegalan način. To podsjeća na situaciju u kojoj netko ide naokolo 
i pljačka po četvrti, ili pak prodaje zabranjene droge, a onda, nakon 
što se obogatio krađom ili krijumčarenjem droge, pledira za zakone 
koji će zaštititi njegovo vlasništvo. To podsjeća i na period ropstva, 
kad su pozitivna vlasnička prava pružala zaštitu robovlasnicima koji 
su robove kupili na legalan način. 

Važno je pitanje može li se zaštita vlasničkih prava odvojiti od 
legitimnosti stjecanja vlasništva. Radi se o vrlo teškom pitanju, 
osobito onda kad je riječ o nečem što je bilo legitimno u prošlosti, 
a danas to više nije. Anders Aslund. stručnjak za Rusiju i suautor 
nedavno objavljene knjige o Rusiji. Bilanca Rusije , koju je napi¬ 
sao skupa s Andrewom Kuchinsom, usporedio je ruske oligarhe s 
američkim magnatima koji su izgradili američke željeznice i silno 
se obogatili, tako što su od američke vlade dobili besplatno zemlji¬ 
šte. Nasuprot njima, oligarsi su dobili ogromne resurse, često i 
prirodne, pomoću programa „zajmova za dionice 14 . Aslund kaže: 
„Bit uspješnog kapitalizma sastoji se u tom da se prihvate postoje¬ 
ća vlasnička prava i proglase neprikosnovenima — bez obzira na to 
na koji su način inicijalno stečena “ (kurziv dodan). Opravdanje za 
to je gledište Douglassa Northa po kojem će poštovanje vlasničkih 
prava „uroditi većim ekonomskim rastom 11 . Mnogi se neće složiti 
s Aslundom i to se neslaganje može nazvati populističkim. Isto¬ 
dobno, činjenica je da mora postojati jedan trenutak u kojem se 
podvlači crta i prošlost zaboravlja, a nova i jasna pravila se uspo¬ 
stavljaju za budućnost. Nije jasno kad bi taj trenutak trebao doći, 
ili hoće li do njega doći, u slučaju Rusije. Malo je vjerojatno da će 
skoro doći, a to otežava dovršenje tranzicije u funkcionalno i zrelo 
tržišno gospodarstvo i u demokraciju. 

Čovjek koji je u Rusiji bio zadužen za donošenje odluka veza¬ 
nih uz privatizaciju bio je Anatolij Čubajs. Čubajsjebio dio skupi¬ 
ne koju je vodio Gajdar, a razgovarala je o masovnoj privatizaciji 
1992. Suočio se s teškim problemom. Kako može Rusija privati- 
zirati velika poduzeća, vrijedna milijarde dolara, a radi se o zemlji 
bez bogataša i bez razvijenog financijskog tržišta? U takvoj situa¬ 
ciji jedini kupci mogli su biti stranci, što je bila opcija koja je zasi¬ 
gurno izgledala neprivlačnom kako njemu tako i mnogim Rusima. 
Dodatna teškoća bila je to što su mnoga poduzeća vrijedna kupovi¬ 
ne proizvodila prirodne resurse koji su, na neki način, bogomdani. 
U to je vrijeme ruska vlada bila pod snažnim pritiskom Svjetske 
banke, američke vlade, MMF-a, financijskog tržišta i mnogih eko¬ 
nomista da izvrši brzu privatizaciju. Kako je spomenuto ranije, 
smatralo se da će privatizacija, praćena oslobađanjem cijena, biti 
brz put do uspješne tranzicije u tržišno gospodarstvo. Ali privati¬ 
zacija nije bila lagana stvar. S obzirom na žurbu i vanjske priti¬ 
ske radi vršenja privatizacije, kako je to iskreno priznao Čubajs u 
intervjuu Financial Timesu 2004., trebalo je birati između „razboj¬ 
ničkog komunizma i razbojničkog kapitalizma". Izabrao je „raz¬ 
bojnički kapitalizam". Priznao je da će ga pamtiti kao „osobu koja 
je prodala Rusiju". 

Proces privatizacije ovisio je o „kuponskoj privatizaciji" i 
„zajmovima za dionice". Kuponska privatizacija razdijelila je 
dionice poduzeća građanima. U vrijeme kad su se prihodi snizili, 
a poduzeća nisu ostvarivala zaradu, ove dionice jeftino su mogli 
kupiti oni koji su imali pristup bankovnim zajmovima ili drugim 
izvorima financiranja, uključujući strane izvore. Oni koji su na bilo 
kakav način mogli doći do financijskih sredstava radi kupovanja 
dionica (kupona), stekli su „vlasnička prava" nad resursima i došli 
do enormnog bogatstva. Sada dolazimo do pitanja o tom kako su 
te osobe, često menadžeri poduzeća i individue s dobrim vezama, 
unatoč nepostojanju razvijenog domaćeg financijskog tržišta doš¬ 
le do financijskih sredstava potrebnih za kupnju dionica. Neki su 
dobili sredstva od mjesnih banaka koje su sami utemeljili. Neki iz 
drugih izvora. Koliko su im pomogli strani kontakti i partneri? Ti 
pojedinci postali su bogatim oligarsima koji su dominirali ruskom 
scenom za vrijeme Jeljcinovih godina i koji i dalje u svom posjedu 
drže goleme količine ruskog bogatstva, premda se njihova politič¬ 
ka moć smanjila pod Putinom, a na scenu su izašli novi akteri. 

Privatizacija po modelu „zajmova za dionice" priskrbila je kapi¬ 
talizmu u Rusiji zao glas. Stvorila je među stanovništvom osjećaj 
daje ruskom narodu na prijevaru oteta imovina koja čak i nije bila 




stvorena ljudskom rukom, nego bogomdana, jer se većinom radilo 
o prirodnim resursima. Oligarsi sigurno nisu pridonijeli vlastitom 
ugledu svojim ekstravagantnim ponašanjem i trošenjem novca, što 
je došlo pod reflektore medija. Pa ipak su igrali patriotsku ulogu 
kupujući u inozemstvu i donoseći u Rusiju umjetnička djela i dru¬ 
ge povijesne predmete koji su bili povezani s ruskom baštinom, 
kao sto su Fabergeova jaja, kupljena za vrtoglavu cijenu. Njiho¬ 
va intervencija u tržište umjetnina pridonijela je povećanju cijena 
ruske umjetnosti. Na aukcijama su se ruska umjetnička djela često 
prodavala za cijene višestruko veće od oglašenih. 


Ako se uzme u obzir cijeli ovaj historijat, lako se može razumje¬ 
ti zašto mnogi Rusi vjerojatno neće cijeniti ni poštovati koncept 
vlasničkih prava, kao ni neka pravila koja su nužna za funkcioni¬ 
ranje tržišne ekonomije. Budući da ekonomska moć često stvara i 
političku moć, nanesena je šteta i uspostavi dobro funkcioniraju- 
će demokracije. Radi se o greški koju su Kinezi do sada izbjegli, 
možda zato što nisu imali velike prirodne resurse, pa je bogatstvo 
većinom bilo stvoreno ljudskom rukom te se lakše moglo opravda¬ 
ti i pripisati teškom radu. Kinezi nisu srljali u privatizaciju podu¬ 
zeća u vlasništvu države, ali su isto tako potakli stvaranje mnogih 
novih poduzeća. Važnost poduzeća u državnom vlasništvu unutar 
kineske ekonomije postupno je, s protokom vremena, opadala. Pa 
ipak su drugi oblici korupcije, često zasnovani na političkim veza¬ 
ma, pomagali onima s vezama da se obogate. Ovo stvara drugu 
vrstu nezadovoljstva, što bi dugoročno gledano moglo i Kini stvo¬ 
riti neke poteškoće. 


Sredinom devedesetih nekoliko sam se puta vraćao u Moskvu, 
uglavnom zato da raspravljam o pitanjima tehničke pomoći koju je 
pružao MMF. Imao sam neke kontakte s g. Barčukom koji je neko 
vrijeme bio ministar za poreze, te s g. Počinokom koga sam sreo u 
Beču početkom devedesetih u obrazovnom centru i koji je postao 
predsjednikom „Povjerenstva za oporezivanje, cijene i planiranje“ 
Vrhovnog sovjeta. Tijekom jednog od tih posjeta, u pratnji neko¬ 
licine svojih kolega iz MMF-a posjetio sam Lenjingrad kojemu je 
tada vraćeno staro ime Sankt Peterburg. Na željezničkom kolod¬ 
voru u Sankt Peterburgu zamijetio sam da glasovita Lenjinova sta¬ 
tua nije uklonjena. Noćna vožnja vlakom u Sankt Peterburg bila 
je zanimljivo i ugodno iskustvo. Bio sam sretan što se mogu diviti 
sjaju Sankt Peterburga, prekrasnim palačama i Muzeju Ermitaž 
s njegovom čudesnom kolekcijom francuskih impresionističkih 

slika koje su pokupovale ruske aristokratske obitelji krajem 19. 
i početkom 20. stoljeća. Mogao sam napraviti i neke fascinantne 
fotografije Sankt Peterburga. Jedna od njih bila je odraz jedne 
crkve u lončiću vode položenom na zemlju. Bio je to veličanstven, 
impresionistički odraz crkve. 

Sredina devedesetih bila je obilježena frustracijom glede pogor- 
šavanja fiskalne situacije. Razni pokušaji reformiranja relevantnih 
institucija pokazali su se relativno neuspješnima. Površne promje¬ 
ne često su prikrivale kontinuitet starih navika ili metoda. Povre¬ 
meno sam imao dojam da se promijenilo jedino pakiranje, a ne 
sadržaj. Podsjetio sam se na tvrdnju koju je izrekao J. K. Galbraith 
u Bogatom društvu, prema kojoj je najteže riješiti teškoće koje 
proizlaze iz ustaljenih navika uma. Teško je bilo mijenjati usmje¬ 
renja i mentalne navike stvarane tijekom sedamdeset godina. Kroz 
te godine korupcija je postajala sve veći problem i briga. Regula¬ 
cije su često stvarane poglavito zato da se izvuče mito od onih koji 
su bili regulirani, prema onom kako je to opisao Andrej Schlei- 
fer u svojoj knjizi „Ruka koja grabi“. Ruski organizirani kriminal 
postao je velik problem ne samo u Rusiji, nego i u nekim drugim 
zemljama u kojima je, kako se pričalo, ruska „mafija" bila postala 
moćna. Prema jednoj francuskoj knjizi, u tom su razdoblju razli¬ 
čite ,,mafije“ nadzirale barem 80% ruske ekonomije. Vidi: Renata 
Lesnik i Helene Blanc, L ’empire de toutes les mafias („Carstvo 
svih mafija"). Sjećam se da sam u tom periodu čuo kako su neki 
agenti FBl-ja govorili o širenju ruskih mafija u raznim dijelovima 
svijeta. 


45 





Četvrto poglavlje 
Rusija u kasnim devedesetima 


U kolovozu 1999. vratio sam se u Moskvu da prisustvujem godiš¬ 
njem kongresu Međunarodnog instituta za javne financije (IIPF), 
onom istom kongresu koji sam otkazao u kolovozu 1991. zbog 
pokušaja državnog udara. Nisam više bio predsjednik IlPF-a, tako 
da su moje dužnosti na kongresu bile ograničene i imao sam vre¬ 
mena uživati u obilasku Moskve. U godinama koje su prethodile 
tom kongresu, MMF i moj odjel bili su jako angažirani oko Rusije. 
Sporazum MMF-a i Rusije o „sredstvima za sistemsku transfor¬ 
maciju -1 (engl. Systemic Transformation Facilitv) bio je uglavljen 
u ožujku 1994.; ,^tand-by kredit dogovoren je u travnju 1995.; u 
ožujku 1996. MMF je odobrio program trogodišnje ekonomske 
pomoći pod stavkom takozvanih „sredstava za prošireni fond" 
(eng. ExtendedFundFacility). Odjel za fiskalna pitanja nastavio 
je pružati tehničku pomoć za administraciju poreza i za stvaranje 
ureda riznice. 

Stvari nisu pošle dobrim putem u ruskoj ekonomiji. U srpnju 
1998. uveden je „interventni program" nakon kojeg je, samo mje¬ 
sec dana poslije, uslijedila neka vrsta ekonomskog kolapsa ili opa¬ 
danja. Kolaps je bio rezultat klasične „trileme o otvorenoj ekono¬ 
miji". Ova trilema tvrdi da nije moguće da zemlja održava fiksni 
tečaj valute kada je njezin kapitalni račun formalno ili implicitno 
otvoren (što znači da novac može lako ući u zemlju ili izaći iz 
nje) i kada je njezina monetama politika ekspanzivna; to znači da 
se stvara previše novca, što je tada bio slučaj u Rusiji. Kolaps se 
dogodio samo oko mjesec dana nakon stoje najavljen međunarod¬ 
ni paket interventnog financiranja, što je uključivalo velik zajam 
Fonda. Tako se tu radilo o vrlo neugodnoj situaciji za MMF. 

Cilj financijskog paketa bio je da održava tečaj valute na nje¬ 
zinoj tadašnjoj razini, i to zbog vjerovanja, koje je tada zastupala 
nekolicina ekonomista, uključujući i neke iz MMF-a, da stabilni 
tečaj valute pospješuje fiskalnu disciplinu. Ovaj interventni paket 
koji je podupirao Robert Rubin, tada sekretar riznice SAD-a (op’ 
p. ministar financija), i Lavvrence Summers, zamjenik sekreta¬ 
ra, iznosio je 22,6 milijarda dolara, što je tada bila velika svota. 

Kolaps je bio velika neugodnost za MMF, ali ne baš pretjerano 
iznenađenje mnogim zaposlenicima Fonda, koji nisu mogli razu¬ 
mjeti što bi taj program financijskih zajmova mogao postići. Kad 
sam u kolovozu 1999. išao u Moskvu, još se mnogo pričalo i u 
novinskim člancima raspravljalo o tom „tko je upropastio Rusi- 
ju“. Neki su se pitali kako je Fond mogao biti tako naivan da 
sklopi ovakav sporazum. Jasno je da je kombinacija političkih 
pritisaka na Fond i fantaziranja nekih osoba iz više uprave Fonda 
pridonijela ovom debaklu. 

U to su vrijeme novinski članci bili puni priča o korupciji u 
Rusiji na svim razinama. Tema razgovora bilo je i pranje novca 
u velikim razmjerima. The New York Times izvješćivao je da je 
„oprano" deset milijardi američkih dolara preko neke relativno 
male američke banke. Kako je ranije spomenuto, do 1999. je mali 
broj Rusa, takozvani oligarsi, postao enormno bogatim, dok je dis¬ 
tribucija prihoda unutar Rusije, koja je prije deset godina bila pri¬ 
lično uravnotežena, postala vrlo nejednaka, kako među pojedinim 
ljudima tako i među regijama. Oni koji su kontrolirali poduzeća, 
„prali" su taj novac. Rabila se tehnika zvana tolling. Riječ je bila 
o tehnici sličnoj Enronovoj, koja se u bitnome koristila „transfer- 
nim cijenama “. Jednostavno rečeno, ruska bi kompanija za niske 
cijene prodavala vrijedne sirovine (nafta, nikal itd.) kontroliranoj 
inozemnoj podružnici. Nakon toga bi podružnica prodavala te 
materijale za više, svjetske cijene. Razlika se pretvorila u bijeg 
kapitala koji se trebao „oprati". Naravno da se na taj novac nije 
plaćao nikakav porez. 

Korupcija je postala općeraširena i dopirala je sve do vlade. 
Sve češće se u vezi s mutnim poslovima spominjala i Jeljcinova 
obitelj. Čini se daje ovo bila opća karakteristika korupcije na naj¬ 
višim razinama. Obitelji i rođaci vođa često iskorištavaju svoju 
poziciju „vratara", to jest onih koji kontroliraju pristup političkim 
vođama. U medijima se spominjala i uloga koju je možda igrala 
jedna offshore kompanija za posredovanje u investiranju (FIMA- 
CO) u usmjeravanju novca, koji je MMF pozajmio ruskoj vladi, 
izvan zemlje ili prema naškom tržištu obveznica. Novac MMF-a 
trebao se držati u rezervama Središnje banke, kako bi se omogući¬ 
lo održanje postojeće razine vrijednosti rublja. Pa ipak se ta razi¬ 
na nije mogla održavati i rubalj je devalviran 17. kolovoza 1998. 
Neki su promatrači došli do zaključka da su Rusi lagali MMF-u 
vezano za korištenje zajma i da je MMF nasamaren. Bilo kako 
bilo, to nije bila jedna od slavnijih epizoda u povijesti MMF-a. 
Propitkivala se i uloga koju su u ovoj epizodi igrale neke američke 

investicijske banke. One su ohrabrivale klijente da kupuju ruske 
obveznice, dok su banke izvlačile svoj vlastiti novac iz tih investi¬ 
cija. Ovakva strategija banaka ponovit će se u većim razmjerima 
za vrijeme perioda prije financijske krize iz 2008. - 2009. The 
Washington Post posvetio je duge članke tom pitanju, a Paul Blu- 
stein, reporter zaposlen u Postu, napisao je fascinantnu knjigu pod 
nazivom Omekšavanje. 

Ruska kriza iz kolovoza 1998. pridonijela je propasti Long Term 
Capital Managementa, LTCM, glasovitog hedge fonda), koji je 
među svojim osobljem imao i dva dobitnika Nobelove nagrade za 
ekonomiju — Roberta Mertona i Myrona Scholesa — i neke druge, 
koji su vjerojatno bili neki od najpametnijih ljudi s Wall Streeta! 
Ispostavilo se daje ovaj hedge fond pružao mnogo manje zašti¬ 
te nego što su njegovi intelektualno arogantni upravitelji mislili, 
odnosno nego što su investitori u LTCM pretpostavljali. U nekom 
smislu ih je prevarila sistemska nasumičnost, da parafraziramo 
naslov knjige Nassima Nicholasa Taleba, Prevareni od nasumič- 
nosti, iz 2004. U ovom je slučaju genij doista podbacio, zbog čega 
je zamalo zaprijetio i kolaps međunarodnog financijskog sustava, 
pa je i Njujorška banka za federalne rezerve morala intervenira¬ 
ti, vjerojatno zato da spasi financijski sustav. Fascinantna priča o 
ovim događajima može se naći u knjizi Rogera Lovvensteina, Kad 
je genij podbacio. MMF je uhvaćen u ruskoj krizi, a zamalo i u 
krizi LTCM-a. Njegov odbor za investicije mudro je odlučio da 
neće investirati jedan dio svog mirovinskog fonda u taj Fond, una¬ 
toč nekim unutarnjim sugestijama, kao i sugestijama tom odboru s 
visoke razine, da investira. Neki od istih razvoja događaja koji su 
vodili do propasti LTCM-a poslije će se ponovno pojaviti u većim 
omjerima za vrijeme financijske krize iz 2008. - 2009. U ovom 
slučaju američke Federalne rezerve (središnja banka) nisu mogle 
preduhitriti veću krizu, unatoč njezinoj intervenciji tisućama mili¬ 
jardi dolara koja se, opet, opravdavala argumentom spašavanja 
sustava. 

Godine 1999. održan je 55. kongres Međunarodnog instituta za 
javne financije (IIPF) na Akademiji za financije, moćnoj instituciji 
koju je tada vodila Ruskinja impresivnog izgleda - visoka, pla¬ 
va, s držanjem udane žene i stalnim umjetnim smiješkom - koja 
je izgledala kao model sovjetskog aparatčika s plakata. Voljela je 
zdravice i duge govore, tako da su sudionici morali slušati neke 
od njih, naravno, na ruskom. Prvi službeni susret bio je u nedjelju. 
20. kolovoza. Trebao je to biti uobičajeni radni sastanak Upravnog 


48 


vijeća IIPF-a nedjeljom poslijepodne, kad se raspravljalo o različi¬ 
tim administrativnim detaljima. Sudionici su stigli tek nešto prije 
15 h, u vrijeme u koje je zakazan sastanak. Na iznenađenje svih, 
ruski domaćini priredili su domjenak sa živom glazbom i bogatim 
ručkom. Problem je bio u tom daje većina sudionika već bila ruča¬ 
la, a ovo je trebao biti striktno radni sastanak. Nadalje, te večeri 
u 19.30 h trebala se održati formalna večera za članove Upravnog 
odbora. Tako se sastanak Upravnog odbora morao skratiti, a sudi¬ 
onici su trebali istodobno govoriti, jesti i slušati živu glazbu. 

Ustanovilo se da je riječ o spornom sastanku, spornom zbog 
nekoliko osjetljivih pitanja: potrebe da se povisi članarina za član¬ 
stvo u IIPF-u; odluke da se objave neki od članaka predstavljenih 
na kongresu; te posebice izbora novog predsjednika. U nekoliko 
prethodnih mjeseci mnogi japanski stručnjaci za javne financije 
prvi put su postali članovima IIPF-a i poduprli su imenovanje pro¬ 
fesora Hiroa Shibatea za predsjednika, koji je bio dugogodišnji 
član IIPF-a s doktoratom sa Sveučilišta Columbia i autor nekoliko 
članaka u kvalitetnim ekonomskim časopisima. Bio je prvi pred¬ 
sjednik IIPF-a koji nije bio iz Europe ili Sjeverne Amerike. Bilo 
je i nekog nezadovoljstva s takvim razvojem događaja i osobito s 
nedavnim velikim povećanjem broja japanskih članova, premda 
je sve to bilo striktno zakonito i blagotvorno za IIPF. To je dovelo 
do nekih teških riječi između članova Upravnog odbora. Sve se to 
događalo dok se posluživala hrana, dok je glazbeni sastav svirao, 
a Ruskinja se i dalje smiješila. 

Članovi IIPF-a bili su smješteni u hotelu Aerostar koji im je 
ponudio popust na cijene noćenja. Bila je to ogromna zgrada u 
stilu staljinističke ere, na krajnjoj periferiji, daleko od središta 
Moskve. Moja supruga i ja odlučili smo ostati u centru Moskve 
i izabrali smo Metropol, u kojem sam odsjedao i za prethodnih 
posjeta. Ispostavilo se daje to bio bolji izbor, mada mi se učinilo 
da se razina usluge pogoršala od mojeg zadnjeg posjeta. Prijatelji¬ 
ce noći, u predvorju i na svakom katu, postale su brojnije i agre¬ 
sivnije. Rekli su nam da su neke od njih bile školske nastavnice 
koje su pokušavale povećati svoje prihode i spojiti kraj s krajem! 
Pokušao sam uvjeriti svoju suprugu da su to zapravo bile gospođe 
koje su zaboravile ključ svoje sobe i čekale muževe da se vrate! 
Ponovno sam se oženio 1997. nakon što mije prva supruga umrla 
od raka 1995. 

Tema sastanka IIPF-a bila je reforma javnih mirovinskih sustava. 
Ministar financija Rusije otvorio je sastanak. Jurij Lužkov, kariz- 
matični gradonačelnik Moskve, slijedio ga je kao drugi službeni 


govornik. Ceremonija otvaranja odvila se u Dvorani Kolonny, u 
blizini Boljšoj teatra. Dvorana Kolonny stara je i lijepa zgrada koja 
je prije ruske revolucije bila klub za sastanak plemića. U komu¬ 
nistička vremena koristili su je za formalne prigode. Moskovski 
gradonačelnik održao je govor koji je u biti bio dio kampanje. U to 
je vrijeme bio kandidat za ruskog predsjednika nakon Jeljcinova 
povlačenja, planiranog za 2000. No on će ipak ostati moskovski 
gradonačelnik i opet će pobijediti na općinskim izborima s više 
od 90% glasova. Godine 2010. njegova supruga bit će proglašena 
ruskom milijarderkom. Nadaleko se pričalo da su Jeljcin i njegova 
obitelj više voljeli imati kandidata koji će ih zaštititi od vjerojatnog 
sudskog gonjenja zbog korupcije. Kandidat kojeg su oni preferira¬ 
li bio je Vladimir Putin, bivši šef KGB-a, nepoznat javnosti prije 
nego što gaje Jeljcin imenovao predsjednikom vlade u kolovozu 

1999. „Vratari" oko Jeljcina očito su bili zabrinuti zbog toga što 
bi im se moglo dogoditi nakon smjene predsjednika. Izbor Putina 

2000. priskrbio im je potrebnu sigurnost. 

U nedjelju ujutro sa suprugom sam posjetio zanimljivu tržni¬ 
cu na otvorenom zvanu Izmailovska tržnica. Richard Highfield, 
vrlo kompetentan i djelotvoran stalni stručnjak za oporezivanje iz 
Australije, drage volje nam se pridružio. Bio je angažiran u pru¬ 
žanju pomoću ruskoj poreznoj upravi, u ime MMF-a. Za vrijeme 
posjeta tržnici dao mi je detaljno izvješće o najnovijem razvoju 
događaja u administraciji poreza. Bilo mije drago kad sam doznao 
da stvari konačno idu mnogo bolje nego u prethodnim godina¬ 
ma, da su prvi put Rusi počeli slušati savjete koje im daju, te da 
ima konkretnih znakova napretka. Na tržnici smo kupili nekoliko 
šešira, ruskih babuški i stare ključeve i brave za moju kolekciju. 
Ključevi i brave bili su osobito dobri, a cijene razmjerno niske. 
Izmailovska tržnica vrlo je velika i ima mnogo zanimljivih stvari. 
Svakako je vrijedi posjetiti kad se boravi u Moskvi. Bilo je mnogo 
starih ikona, ali one se nisu smjele iznijeti iz zemlje. Ako bi ih 
otkrili, carinici bi ih zaplijenili na izlasku iz zemlje. Ako je netko 
bio spreman preuzeti rizik, bilo je stvarno dobrih komada. Rekli 
su mi da je jedan od naših stručnjaka iz Čilea jednom prilikom 
ovdje kupio ikonu za 300 dolara i prodao je nedugo nakon toga u 
Santiagu (Čile) za 3.000 dolara. 

U nedjelju navečer bila je večera za Upravni odbor IIPF-a. Odr¬ 
žala se u Metropolu. Bili smo sretni što ne moramo izaći van i, kao 
i obično, cjenkati se oko cijene taksija. Taksisti bi nas često i tri 
puta pitali koju bismo cijenu prihvatili. Kao i skoro o svem dru¬ 
gom u Rusiji u to vrijeme, i o cijeni taksija moglo se pregovarati. 

Nije bilo pravila, ili barem nije bilo obvezujućih pravila ili onih 
koja bi se poštovala. 

Kongres IIPF-a u Moskvi pokazao se korisnim s akademske toč¬ 
ke gledišta. Zanimljiva predavanja o mirovinskoj reformi održali 
su profesori Peter Diamond, s MIT-a, i Hans-Wemer Sinn, sa Sve¬ 
učilišta u Miinchenu. U suautorstvu s Efraimom Sadkom održao 
sam predavanje u kojem sam pokazao da bi, ako bi velike zemlje 
počele štedjeti i akumulirati sredstva za kapitalizirane buduće 
mirovine, kako se to preporučivalo, stopa dobiti na akumulirana 
sredstva vjerojatno padala, te bi to tako zahtijevalo veću štednju 
od one koja je izgledala potrebnom onda kad se nije uzimao u obzir 
ovaj efekt. Stoga je akumulacija sredstava da se udovolji budućim 
mirovinskim obvezama možda lakša politika za male zemlje, ali 
teža za velike, posebice ako bi više njih izabralo ovaj put. Isto 
tako predsjedao sam plenarnom sjednicom i panelom u kojem su 
predstavljena dva teorijska članka skupa s jednim člankom koji je 
predlagao reformu MMF-a. Često sam se zabavljao razmišljajući 
o naivnosti nekih od ovih akademskih članaka. 

Financijska akademija velik je labirint gdje mije trebalo dosta 
vremena da lociram prostoriju u kojoj se održavao određen panel. 
Upute za raspored po prostorijama bile su loše, a prisjetio sam se 
ruskih gradova u staljinističko doba gdje ulice nisu imale imena, 
valjda zato da bi se otežao posao špijunima. 

U utorak poslijepodne za sve je sudionike organizirana ekskur¬ 
zija na imanje izvan Moskve, Kolomenskoje, koje je bilo carevo 
selo. Lijepo je to mjesto s malim muzejom, ispunjenim nepro¬ 
cjenjivim ikonama, te s nekoliko lijepih, malih crkava. U jednoj 
od tih crkava za posjetitelje je priređen lažni obred vjenčanja u 
tradicionalnom ruskom stilu. Profesor Peter Sorensen iz Danske i 
njegova supruga ponovo su se vjenčali! Uživali smo u razrađenoj 
i zanimljivoj ceremoniji. U srijedu navečer organizirana je goz¬ 
ba, što je tradicija kad su ovakvi kongresi u pitanju. Priređena je 
u velikom hotelu Moskva, iza Katedrale Svetog Bazilija. Svaki 
sudionik platio je 95 dolara da sudjeluje u njemu, ali hrana nije ni 
izdaleka zadovoljavala. Pa ipak, bilo je zabave i mnogo votke, a 
gdje ima votke, tu ima i zdravica. 

Zapamtio sam lijepu zdravicu koja se pripisuje pjesniku iz Kaza- 
hstana: „Prošlost je povijest, budućnost je misterij, sadašnjost je 
dar.” Stoga, kako bi Rimljani rekli: carpe diem, ili, kako bi Rusi 
rekli: pijmo. Od ljudi oko našeg stola čuo sam i priču o postan¬ 
ku zdravica. Ruska verzija priče je bila da su zdravice za dobro 
zdravlje (sante na francuskom, salud na španjolskom) nastale u 

vrijeme kad se nerijetko događalo da netko otruje vaše goste ili 
da vas otruje vaš domaćin. Otrov se stavljao u piće onih kojih se 
trovač htio riješiti. Kako bi se to spriječilo i kako bi se zajamčilo 
da pića nisu otrovana, postalo je uobičajeno razmijeniti stanovit 
dio sadržaja pića, tako da se ponešto od nečijeg pića ulije u čaše 
drugih i obrnuto. Tako bi obojica umrli ako bi piće bilo otrovano. 
Možda je izraz „uzdravlje” nastao zbog mogućnosti da netko bude 
otrovan od pića koje bi mu oduzelo dobro zdravlje. Neki kole¬ 
ge iz sjeverne Europe objasnili su nam podrijetlo uzvika „skull!” 
(lubanja, op. prev.) prije pijenja. Navodno su Vikinzi čistili lubanje 
svojih neprijatelja zato da bi ih koristili kao prikladne čaše za piće. 
Prizivanje „lubanje” značilo je zvanje na piće. Talijani su pristali 
objasniti podrijetlo izraza ,,cin cin”. koji se rabi u Italiji. Objasnili 
su da bi za Talijane savršeno piće trebalo zadovoljiti svih pet osje¬ 
tila. S malo mašte moguće je pomisliti da piće zadovoljava osjetila 
dodira, mirisa, okusa i vida, ali ovo ostavlja osjetilo sluha neza- 
dovoljenim, budući da pića ne rade zvukove. Tako se za cin cin 
(izgovara se „čin čin”) kaže da dodaje i zvuk kako bi se zadovoljilo 
peto osjetilo. Oko stola nije bilo Azijaca koji bi objasnili podrijetlo 
izraza kampai u Japanu, gitnbai u Koreji i kampei u Kini. Doznao 
sam i za veliku podjelu u Europi. Ona ne ide linijom pripadnosti 
naciji ili jeziku, nego razlikom u uporabi alkohola. Kao i Cezarova 
Galija, Europa je podijeljena na tri dijela: dio koji pije vino; dio 
koji pije pivo; dio koji pije votku. Otvoreno je pitanje koji je od ta 
tri dijela najsretniji. 

Tijekom pet dana našeg boravka u Moskvi išli smo nekoliko 
puta na Crveni trg da vidimo možemo li posjetiti Lenjinov ma¬ 
uzolej. Ali redovi su bili osobito dugi, možda zbog glasina daje 
Jeljcin uskoro namjeravao ukloniti Lenjinovo tijelo. Svaki smo se 
put divili ljepoti Crvenog trga i Bazilike Svetog Bazilija. 

Grad Moskva izgledao je bolje nego zadnji put kad sam ga 
vidio. Očito je bilo da su se zemlja i grad počeli oporavljati od 
ekonomskog nazadovanja povezanog s tranzicijom i s krizom 
iz godine 1998. Moskva je bila čistija i ljudi nisu izgledali tako 
siromašnima kao u ranijim godinama. Bilo je manje prosjaka na 
ulicama, ulice su bile u boljem stanju, a parkovi su bili bolje odr¬ 
žavani. Širila se glasina daje Lužkov „pozvao” prosjake da napu¬ 
ste grad. Otvorili su se razni dobri restorani i pojavili su se neki 
znakovi luksuza. 

Sa suprugom sam otišao u ulicu Arbat, gdje sam kupio dvije 
lijepe slike naive koje su djelo jednog gruzijskog slikara. U to su 
se vrijeme cijene već znatno povisile. Posjetili smo i izvanrednu 


52 


















galeriju Tretjakov. Ondje su mi se otvorile oči za ljepotu ruskih 
slika i ikona koje je sadržavala. Nisam znao daje Rusija dala tako 
velike slikare i da ikone mogu biti tako velike i tako lijepe. Bilo je 
to pravo iznenađenje i ugodno iskustvo. Jako smo uživali u posjetu 
Galeriji premda smo morali dosta hodati. 

Vratili smo se u ulicu Arbat i posjetili veliku knjižaru, možda 
najveću u Rusiji. Kupili smo neke kalendare i umjetnički obliko¬ 
vane knjige, Shvatio sam da su neke cijene bile i dalje iskrivlje¬ 
ne, nakon skoro deset godina tranzicije. Lijepa umjetnička knjiga 
koštala je isto koliko i šalica kave. Barem je umjetnost i dalje bila 
subvencionirana. Poslije ćemo otkriti i da je cijena vožnje taksi¬ 
jem do aerodroma još bila ekvivalentna mjesečnoj plaći učitelja. 
Bilo je očito da će ekonomska tranzicija trajati još dugo. 

Tijekom ovog boravka u Moskvi posjetio sam i g. Počinoka 
koji je u to vrijeme bio ministar za oporezivanje. Predsjedao je 
Povjerenstvom za proračun Dume, ruskog parlamenta, i dojmio 
me se kao dinamična osoba koja je željela da se stvari promijene. 
Sreo sam ga na seminaru u Beču 1992. Posjetio sam i gđu Neste- 
renko, rizničarku. Bila je vrlo zainteresirana za vruću temu korup¬ 
cije i tražila je da joj dam neke od članaka koje sam napisao o toj 
temi. Tražila je i da Fond pomogne ruskoj Riznici obrazovanjem 
djelatnika. Sovjetski Savez nije imao pravu riznicu. Primanje i 
plaćanje novca u ime vlade, kao i vođenje dobrog računovodstva 
o ovom financijskom protoku - što je funkcija Riznice - obavljao 
je jedan odjel Središnje banke. Bila je to čisto administrativna 
funkcija bez ikakve komponente ekonomske politike. Očekivalo 
se da Središnja banka izvrši bilo kakav nalog za plaćanje koji bi 
primila od ureda za planiranje, čak i tiskajući novac kad bi to bilo 
potrebno. Ali Središnja banka ne može i u tržišnom gospodar¬ 
stvu nastaviti obavljati ove funkcije, tako da je postalo potreb¬ 
no stvaranje prave riznice, te je golema količina novca (nekih 
700 milijuna američkih dolara, pozajmljenih od Svjetske banke) 
dodijeljena za tu svrhu. Bila je to jedna od važnijih institucional¬ 
nih promjena potrebnih za tranziciju iz centralnog planiranja u 
tržišno gospodarstvo. 

Djelotvorna riznica, s pravom političkom moći, smanjuje finan¬ 
cijsku neovisnost drugih institucija, uključujući ministarstva, 
budući da će ona morati usmjeravati svoje financijske transakcije 
putem riznice, što daje veće ovlasti ministru financija. Stoga je u 
početnoj fazi stvaranja riznice nekim moćnim ministarstvima, na 
primjer, ministarstvu obrane, bilo dopušteno da ostane izvan nad¬ 
zora riznice. Isto tako će i prihodi koje su direktno pobirale razne 

javne institucije, a koje nisu primale od vlade, biti izostavljeni iz 
kontrole riznice, kao što će biti izostavljene i financije provinci¬ 
ja te različitih izvanproračunskih stavki. U to su vrijeme mnoge 
javne institucije iznajmljivale neke od svojih zgrada ih jedan dio 
prostora u njima, prodavale jedan dio svoje opreme i uključivale 
se u druge trgovačke aktivnosti s ciljem prikupljanja nužno potreb¬ 
nih financijskih sredstava, kako bi bile u stanju financirati svoje 
aktivnosti, poglavito isplaćivati plaće svojim zaposlenicima. To je 
postalo nužno zbog oštrih rezova u financiranju koje su primale 
od vlade. 

Sustav koji je MMF predložio Ruskoj riznici bio je uglavnom 
identičan sustavu Brazilske riznice. Radi se o visoko centralizira¬ 
nom i kompjuteriziranom sustavu. Izbor tog pristupa bio je rezultat 
činjenice daje MMF poslao brazilske stručnjake — poglavito Pedra 
Parentea, koji će poslije postati ministar u vladi brazilskog pred¬ 
sjednika Cardosa — da savjetuju Ruse. Brazilski stručnjak prepo¬ 
ručio je brazilski sustav koji je dobro poznavao i za koji se činilo 
da dobro funkcionira u Brazilu. Imao sam neke sumnje da će isto 
tako dobro funkcionirati i u Rusiji. Bio je to uobičajen problem 
prilikom pružanja tehničke pomoći. Za neka pitanja nije bilo opće¬ 
nitih stručnjaka. Sva ekspertiza u nekim područjima proizlazila je 
iz rada na specifičnom pitanju u zemlji u kojoj su dotični stručnjaci 
djelovah. Tako je postojala tendencija da se zemljama preporučuju 
iskustva koja su dobro funkcionirala u jednoj zemlji, ah koja mož¬ 
da neće nužno funkcionirati isto tako dobro pod različitim okolno¬ 
stima. Na nesreću, nije bilo dobre alternative. Akademski eksperti 
nisu bih od velike pomoći jer, čak i kad su posjedovah opće znanje 
iz jednog područja, svejedno nisu imah praktičnih znanja nužnih 
za ovu vrstu rada. Njihovi savjeti često su bih preopćeniti ih pre¬ 
više apstraktni, a da bi mogli biti korisni za primjenu u stvarnom 
životu. 

U vrijeme ovog posjeta korupcija je već bila postala uobičaje¬ 
nom temom i bila je vrlo raširena. Na primjer, policija je rutin¬ 
ski zaustavljala ljude na ulicama da bi provjerila imaju li dozvole 
za posjet Moskvi. Te su dozvole još uvijek bile potrebne Rusima 
koji nisu bih stalno nastanjeni u Moskvi. Sloboda kretanja unu¬ 
tar zemlje (a ne samo za odlazak u inozemstvo) nije bila sastavni 
dio prava ruskih građana. Ako bi se na ulici zaustavilo nekoga tko 
nije imao takvu dozvolu (koja je imala istu ulogu kao i putovnice 
s vizama za strance), plaćanje male svote policiji (malog mita) 
riješilo bi problem. Bio je to jedan od načina da policajci malo 
povećaju svoje mizerne plaće. Vatrogasni inspektori i zdravstveni 

inspektori bili bi vrlo sitničavi u svojim inspekcijama trgovinama, 
restoranima itd., te bi otkrili svaki, pa i najmanji propust. I u ovom 
slučaju, čak kad bi utvrdili manja kršenja propisa, problem bi se 
riješio podmićivanjem, barem do sljedeće inspekcije. Zbog niskih 
plaća policajaca ili inspektora, činilo se da se takve manje svote 
mita toleriraju, a stvarale su i jak poticaj za brižljivom kontrolom 
te u konačnici za poštivanje propisa. 

Tijekom našeg boravka u Moskvi tisak je izvijestio daje aero- 
dromska granična služba pretraživala ljude koji su izlazili iz zemlje 
kako bi provjerila iznose li američke dolare. U to se vrijeme do¬ 
imalo daje Moskva bila preplavljena dolarskim novčanicama, što 
pomaže da se objasni fenomen velike količine američkih dolara 
u cirkulaciji. Razne studije pokazale su daje količina dolarskih 
novčanica koje su Amerikanci obično nosili u svojim džepovima 
i dolarskih novčanica za koje se pretpostavljalo da se nalaze u 
američkim trgovinama i bankama bila daleko ispod procijenjene 
količine dolara u ukupnom optjecaju. Jedno od objašnjenja bilo 
je daje velika količina dolarskih apoena cirkulirala u inozemstvu, 
mnogi od njih u zemljama bivšeg Sovjetskog Saveza. U ranijim 
godinama, kad je inflacija bila visoka u zemljama Latinske Ame¬ 
rike, mnogo američkih dolara nalazilo se u tom dijelu svijeta. Pre¬ 
trage na aerodromima osobito su iznervirale sudionike IIPF-a, jer 
su mnogi od njih sa sobom ponijeli dolare da plate troškove svog 
boravka u Moskvi. Čuli smo priču stranog diplomata koji je pri 
uvozu auta položio 11.000 dolara na vladin račun, na temelju čega 
mu je bilo dopušteno da ga uveze. Polog mu je trebao biti vraćen 
kad bude napuštao Rusiju, odvozeći i auto sa sobom. To bi ga spri¬ 
ječilo u mogućoj nakani da u Rusiji proda automobil za mnogo 
višu cijenu od one za koju gaje kupio. Kad se spremao napustiti 
zemlju i tražio da mu se vrati polog, otkrio je da više nije bilo 
pisanog traga o 11.000 dolara koje je položio. Nakon što je nekom 
zaposleniku platio 100 dolara, dokument o pologu ponovno se 
pojavio. No svojih je 11.000 dolara dobio natrag u rubljima, po 
službenom valutnom tečaju koji je vrijedio u trenutku polaganja 
novca, tako da mu nije vraćeno skoro ništa. 

S obzirom na moj interes za naivnu umjetnost, želio sam posje¬ 
titi Općinski muzej naivne umjetnosti koji sam uočio u turističkom 
vodiču. Našem vozaču je trebalo dva sata da ga nađe. Činilo se da 
nitko ne zna gdje se nalazi. Ljudi nisu bili ljubazni prema našem 
vozaču, Gruzijcu koji je govorio ruski i vjerojatno imao vrlo pre¬ 
poznatljiv naglasak. Kad smo konačno našli to mjesto, radilo se 
o dvije male prostorije s vrlo malo slika, to je doista bilo vrlo 

skromno mjesto. Dvije žene koje su radile u „muzeju” rekle su mi 
da su prosječno dočekivale jednog do dva posjetitelja dnevno. Nije 
baš neki Louvre! 

Godine 1999. bilo je još nekih neobičnih značajki ili pravila 
u Rusiji. Na primjer, muževi su morali izdati odobrenje ovjereno 
kod javnog bilježnika da bi njihove žene mogle voziti automobil 
ili koristiti mobilni telefon. Porezna policija o svojim je nalazima 
izvješćivala direktno predsjednika. Bankovni čekovi skoro da nisu 
ni postojali. Bila je to u bitnome ekonomija koja funkcionira na 
gotovini, a mnoge transakcije obavljale su se u američkim dola¬ 
rima. Mogli ste biti uhićeni ako vozite prljav automobil. Ruski 
rizničar primao je plaću od samo 250 dolara mjesečno. 

I Dva dana nakon što smo napustili Moskvu, u trgovačkom centru 

u blizini Kremlja, nedaleko od Metropola, eksplodirala je bomba i 
mnogo ljudi je ozlijeđeno. 

Peto poglavlje 
Putinova Rusija 


Vratio sam se u Moskvu nekoliko puta nakon 1999. Tada je to 
postala Putinova Rusija. Činilo se daje zlatno doba oligarha zavr¬ 
šilo, premda su mnogi od njih ostali bajkovito bogati. Putin je 
pobijedio na izborima od 26. ožujka 2000. i ponovno će pobijediti 
14. ožujka 2004. Vratio sam se u Rusiju početkom travnja 2004., 
kad više nisam radio za MMF, a već sam bio ostavio i talijansku 
vladu u kojoj sam proveo dvije godine kao podtajnik za gospo¬ 
darstvo i financije. Pozvali su me da sudjelujem na konferenciji o 
korupciji koja se trebala održati u Nacionalnom hotelu, vrlo blizu 
Kremlja, te da održim govor na ceremoniji dodjele diploma Ruske 
postdiplomske škole za ekonomiju. Švedska zaklada pokrila je 
troškove mojeg putovanja. Sa mnom je putovala i moja supruga 
Maria. Odsjeli smo u očaravajućem malom hotelu koji se zvao 
Hotel Budapest, na maloj udaljenosti od Boljšoj teatra. 

Konferencija se održala nekoliko tjedana nakon što je Putin 
dobio izbore. Ovo vrijeme održavanja konferencije možda je pre¬ 
više iznerviralo glavnog najavljenog govornika, ruskog šefa insti¬ 
tucije koja se bavila odgovornošću u obnašanju vlasti, tako da nije 
bio spreman govoriti o korupciji. Nekoliko dana prije nego što 
se konferencija trebala održati, odustao je od sudjelovanja. Onda 
su kontaktirali sa mnom i pitali me jesam li voljan zamijeniti ga 
u programu kao glavni govornik. Pristao sam popuniti ovaj uzvi- 
šeniji položaj. Konferencija je bila dobro posjećena i pokazala se 
vrlo zanimljivom. Održao sam središnje predavanje o čimbenici¬ 
ma koji vode do korupcije i o nekim ekonomskim posljedicama 
korupcije, oslanjajući se na nekoliko članaka koje sam napisao o 
toj temi tijekom prethodnog desetljeća. Moj govor nije bio usredo¬ 
točen na Rusiju te je možda upravo zato bio dobro prihvaćen. 

Nakon vlastitog govora uživao sam slušajući druge govornike. 
Primijetio sam suprotstavljene poglede među njima glede uloge 
i opsega korupcije u nekim ruskim institucijama. Očito nije bilo 
nikakve jednoobraznosti u pogledima na ovu temu. To se kosilo 
s prevladavajućim pogledom u inozemstvu u to vrijeme i u kasni¬ 
jim godinama. Na primjer, Aslund i Kuchins došli su do zaključka 

da je „u Rusiji korupcija najozbiljniji problem koji tišti narod”. 
Vidi: Bilanca Rusije , 2009., str. 38. Dok su neki izlagači tvrdili 
da je korupcija bila endemska u ruskim školama, jedan sudionik 
ustvrdio je daje 30 godina radio kao učitelj u ruskim školama i da 
čitavo to vrijeme nitko nikad nije od njega zatražio neku uslugu 
koja bi se ticala ocjenjivanja ili drugih odluka koje se tiču učenika. 
On i neki drugi govornici vjerovali su da se priča o korupciji u 
Rusiji dijelom temelji na rekla-kazala i da se mnogo s tim pretje¬ 
ruje. Takve su se priče dovoljno često ponavljale, tako da su mogle 
dobiti odjeka i postati općim mjestom. 

Netko je spomenuo (kao primjer uloge koju rekla-kazala može 
imati u zemljama) priču o profesoru Albertu Hirschmanu, pokoj¬ 
nom razvojnom ekonomistu, nastalu tijekom njegova posjeta 
Meksiku. Hirschman je htio doći do telefonskog broja jedne oso¬ 
be koju je poznavao u Mexico Cityju. ali su mu rekli daje u Mek¬ 
siku beskorisno zvati telefonskog operatera zato da se dozna broj. 
Nitko to nije radio jer su svi mislili daje beskorisno. Samo jedan, 
kratak Hirschmanov poziv telefonskom operateru priskrbio mu 
je telefonski broj. Dakle, tu imamo upozorenje vezano uz neute¬ 
meljeno prihvaćanje zaključaka koji se mogu većinom temeljiti 
na rekla-kazala i mogu biti pretjerani ili jednostavno pogrešni. 
Govornik je retorički pitao koliko je nazočnih na konferenci¬ 
ji direktno iskusilo slučajeve korupcije. Bilo je malo odgovora. 
Zaključio je da u Rusiji ima mnogo manje korupcije nego što se 
misli. Drugi su sudionici osporavali takav zaključak i tvrdili su 
daje korupcija vrlo raširena i doista je jedan od većih problema. 
U svakom slučaju, ova razmjena mišljenja potaknula me na raz¬ 
mišljanja o pregledima koji iznose indekse korupcije i koje su 
ekonomisti (uključujući i mene) rabili donekle nekritički u svom 
empirijskom radu. Odgovori su se vjerojatno često temeljili na 
rekla-kazala. Možda je u ruskom slučaju postojala razlika između 
„birokratske korupcije” i „političke korupcije”. Postoji rašireno 
mišljenje da je politička korupcija velik problem, bez obzira na 
percepciju o birokratskoj korupciji. 

Na konferenciji je bilo neke diskusije o tom rade li dovoljno 
razne vladine agencije na suzbijanju korupcije. Neki su se žalili da 
agencije ne rade dovoljno, dok su drugi tvrdili daje osoblje agen¬ 
cija ili premalobrojno ili previše korumpirano da bi moglo igrati 
odgovarajuću ulogu u borbi protiv korupcije. Nekoga je to potaklo 
na komentar da je to isto kao kad se netko nakon jela u restoranu 
žali na lošu hranu i male porcije. Ako je hrana loša, onda ne želite 
dobiti više te iste hrane. Neki su naglasili i da su vrlo male plaće 

nekad bile snažan poticaj za korupcijske radnje nekih dužnosnika. 
Možda su se plaće određivale uračunavajući i zaradu od korupcije. 
Ovaj zaključak o vezi između korupcije i razine plaća podupirao je 
i jedan dio analitičkog rada koji se provodio pri MMF-u u godina¬ 
ma kad sam ja bio tamo. Isticalo se daje 2004., u godini održava¬ 
nja konferencije, plaća ruskih ministara u gotovim iznosila samo 
580 dolara, premda su ministri imali razne dodatne beneficije koje 
se nisu sastojale od gotova novca. Kako su neki istakli, problem 
je bio da negotovinske beneficije ne kupuju neke stvari koje oso¬ 
bi možda trebaju. Na primjer, ne mogu platiti inozemne školarine 
djece ministara. 

Sve u svemu, doživio sam debatu mnogo otvorenijom nego što 
sam očekivao i, općenito gledano, debata je bila na visokoj razini. 
Međutim, nije bilo diskusije o političkoj korupciji. Neki govor¬ 
nici priopćili su rezultate nekih istraživanja koji se tiču korup¬ 
cije u raznim sektorima, kao što su obrazovanje i zdravstvo. Ali 
otvorenim je ostalo pitanje vezano za to jesu li eventualno krive 
percepcije iskrivile te rezultate. U svakom slučaju, s pravom ili 
s krivom, Rusija se, prema istraživanjima agencije Transparency 
International i drugih, ubraja među najkorumpiranije zemlje, a ta 
pozicija nije se popravila posljednjih godina. Naprotiv, pogoršala 
se. U istraživanju agencije Transparency International iz godine 
2009. Rusija je među 180 zemalja bila na 146. mjestu, s indeksom 
2,2, u usporedbi s najboljim indeksom od 10. 

Na ceremoniji dodjele diploma u „Ruskoj poslijediplomskoj 
školi ekonomije” koja se održala u relativno skromnoj zgradi, 
umjereno udaljenoj od centra Moskve, govorio sam o utjecaju 
globalizacije na porezne sustave. Postavljena su mi dobra pita¬ 
nja te sam, unatoč kratkoj interakciji s njima, bio impresioniran 
kakvoćom nastavnog osoblja i studenata. Mnogi predavači imali 
su visoke akademske stupnjeve koje su stekli na vrhunskim ame¬ 
ričkim sveučilištima, a posebice na MIT-u, s kojim ova škola, čini¬ 
lo se, ima poseban odnos. Rekli su mi da studenti koji diplomiraju 
na ovoj poslijediplomskoj školi dobro prolaze na ruskom tržištu 
rada koje se tada oporavljalo. Za večerom u lijepom armenskom 
restoranu, na kojoj su bili prisutni i neki od mlađih predavača s 
fakulteta, doznao sam i za jaku matematičku orijentaciju mnogih 
nastavnika, a i za poseban razlog tog fenomena. Objasnili su mi 
da su za postojanja Sovjetskog Saveza mnoge bistre osobe birale 
matematiku jer je ona bila apolitična, tako da je to jamčilo slo¬ 
bodu od ograničenja i od opasnosti da se postane politički neko¬ 
rektnim, u društvu u kojem je tijekom mnogih desetljeća netko 


tko bi postao politički nekorektnim snosio teške posljedice za to. 
Matematika je bila siguran izbor karijere. Kad se Sovjetski Savez 
urušio krajem 1991., matematičke vještine nekih individua bile su 
usmjerene prema ekonomiji. Neki od mladih članova fakultetskog 
osoblja došli su iz mjesta u Sibiru. Na moje iznenađenje, rekli su 
mi da preferiraju sibirsku klimu u odnosu na moskovsku, budući 
daje u Sibiru mnogo suši zrak, tako da se hladnoća manje osjeti. 

U nekoliko sljedećih dana, nakon što sam ispunio svoje formal¬ 
ne obveze, sa suprugom sam posjetio Moskvu. Vrijeme je bilo fan¬ 
tastično, vedro i mimo, iako je temperatura još bila niska. Dogo¬ 
vorili smo se za vodiča koji će nas automobilom povesti kroz grad. 
Vodič, živopisna i žustra gospođa koja je malo šepala, rekla nam 
je daje mnogo godina živjela na 15. katu stambene zgrade, u kojoj 
je dizalo većinu vremena bilo izvan funkcije. Mora da joj je to 
pomoglo da održi dobru formu. Odvela nas je u „Park skulptura”, 
kamo su prenesene razne skulpture iz prošlosti, kako bi se uklonile 
s vidljivijih površina, skulpture od kojih su neke sada bile politički 
nepoćudne. U parku smo vidjeli statuu Džeržinskoga, utemeljitelja 
Čeke (KGB), ruske tajne službe. Statua je bila uklonjena s Trga 
Lubijanke (ili Džeržinskoga), gdje je bio smješten stožer KGB-a. 
U parku su bile i mnoge druge zanimljive skulpture, uključujući, 
posebice, ijednu posvećenu žrtvama Staljinovih progona. Sasto¬ 
jala se od kamenih glava smještenih iza bodljikave žice. Nakon 
posjeta Parku skulptura išli smo na izložbu „totalitarne umjetno¬ 
sti”. Sadržavala je uratke službene umjetnosti iz Staljinova doba 
u Rusiji i Hitlerova doba u Njemačkoj. I jedna i druga prikazivale 
su nasmiješene i zdrave ljude koji su odražavali san, ili utopiju, o 
savršenoj budućnosti u kojoj će individualan čovjek nestati kao 
individua i postati poslušnim, voljnim i sretnim vlasništvom drža¬ 
ve. Budući da će se aspiracije naroda savršeno poklapati s aspi¬ 
racijama države, ljudi bi se u tom slučaju osjećali slobodnima u 
svojim službenim zatvorima. Pretpostavljam da se tako može defi¬ 
nirati jedna verzija individualne slobode. 

Posjetili smo i „Novo Bogorodičino groblje” u blizini sjajnog 
„Novog Bogorodičina samostana”. Samostan je prekrasan kom¬ 
pleks koji je bio rezerviran za opatice iz plemićkih obitelji. Groblje 
je vrlo zanimljivo poglavito zbog broja grobova glasovitih i lako 
prepoznatljivih osoba. Ovdje je pokopana Gorbačovljeva supruga 
i rekli su nam da ona privlači sve veći broj posjetitelja nakon svoje 
smrti, unatoč tomu što je za života bila kritizirana zato što je bila 
glamuroznija i vidljivija nego žene tradicionalnih sovjetskih vođa. 
Na njezin grob stavljeno je mnogo cvijeća. Na ovom groblju je bio 

i Hruščovljev grob, kao i grobovi mnogih glasovitih ruskih pisaca, 
umjetnika, izumitelja i ličnosti iz političkog života. Zanimljivo je 
da to groblje nije onoliko monumentalno koliko neka druga gro¬ 
blja koja sam vidio. Na taj je način koncept jednakosti među ljudi¬ 
ma proširen i na život nakon smrti. 

Nakon groblja posjetili smo glasovitu novu katedralu Ruske 
pravoslavne crkve (Bazilika Svetog Otkupitelja), crkvu koja je 
izgrađena na mjestu gdje je stajala stara katedrala, koja je bila 
srušena po Staljinovu naređenju, da bi se na tom mjestu izgradio 
cjelogodišnji otvoreni bazen. Nova crkva je zadivljujuća i sadrži 
vrlo lijepe mozaike i slike. Navečer smo išli u Boljšoj gdje smo 
vidjeli veličanstvenu predstavu o Don Quijoteu. Teško je vidjeti 
savršeniju izvedbu glasovitog baleta od one koja se može iskusiti u 
Boljšoju. Divili smo se šestokatnom kazalištu. Međutim, ulaznice 
smo platili mnogo skuplje nego što sam ih ja platio 1991. 

Dojmile su nas se promjene koje smo vidjeli u Moskvi u odnosu 
na 1999. Ekonomski oporavak i rast, koji je jednim dijelom bio 
rezultat visoke cijene potrošnih roba, a drugim dijelom povećane 
političke stabilnosti, očito je izvršio svoj utjecaj. Ruski BDP rastao 
je po vrlo visokim stopama od 2000. Moskva je uvijek bila lijep 
grad, ali sada je bila ljepša i veselija nego prije. Ceste više nisu 
bile pune rupa, barem ne u središtu grada; grad je bio čist i obilo¬ 
vao je lijepim restoranima i trgovinama. Dosta se toga i gradilo. 
Trgovački centar Gums, koji je nekom tko dolazi iz velikih zapad¬ 
nih gradova mogao izgledati donekle deprimirajućim, postao je 
trgovačkim centrom više klase koji je u malo čemu zaostajao za 
najboljim zapadnim lancima. Ulice su sada bile pune automobila, 
od kojih su mnogi bili skupi zapadni automobili. I mentalitet se 
mijenjao. Zabavno mi je bilo slušati objašnjenje načina na koji 
su ulice postale čiste. Rekli su mi daje moskovski gradonačelnik 
počeo primjenjivati „kapitalističke poticaje” u domeni čišćenja 
ulica. Pokrenuo je natjecanja između timova uličnih čistača, koja 
su bila popraćena prikupljanjem mišljenja građana o tom koliko su 
ulice čiste. Timu koji bi dobio najvišu ocjenu građana bili su dodi¬ 
jeljeni novčani bonusi. To nisu bili bonusi bankara, ali svejedno 
su stvorili neki poticaj da se posao bolje obavlja. Tako je gradona¬ 
čelnik izvršio punu tranziciju od komunističkih do kapitalističkih 
metoda. Ekonomski poticaji za pojedine osobe postali su politički 
prihvatljivima, dok su za vrijeme komunizma bili protivni službe¬ 
noj politici. Doznalo se da je nedavno moskovski gradonačelnik 
poželio primijeniti koncept bonusa i na vremenske prognostičare. 
Što bi bolje prognozirali, to bi više novca primali. 

Zadnjeg dana prije odlaska iz Moskve zadovoljili smo svoju 
znatiželju. Odlučili smo čekati u redu da vidimo Lenjinov grob. 
To je nešto što sam dugo želio vidjeti. Dok smo stajali u dugom 
redu s fotoaparatima u rukama, pristupio mi je jedan stražar i 
rekao daje zabranjeno ući u mauzolej s fotoaparatom. Pitao sam 
ga što da radim. Odlučnim pogledom i na razmjerno dobrom 
engleskom rekao mije da imam dvije opcije: opciju od 100 ruba- 
lja i opciju od 200 rubalja. Objasnio je daje opcija od 100 rubalja 
da odšetam malo dalje i na službenom, za to predviđenom mjestu 
odložim fotoaparat za vrijeme posjeta, za što ću platiti pristojbu 
od 100 rubalja. Druga opcija bila je da dam 200 rubalja njemu i 
ponesem fotoaparat sa sobom. Kad sam ga pitao neće li mi mož¬ 
da drugi stražari unutar mauzoleja prigovarati što nosim foto¬ 
aparat sa sobom, rekao mije da se ne brinem jer da će se on za to 
pobrinuti. Tako sam, plativši 200 rubalja, radi svog komoditeta, 
pridonio ruskoj (birokratskoj) korupciji i zaradama policajaca. 
Ušli smo u mauzolej sa zabranjenim fotoaparatima, i to napad¬ 
no izloženima. Moram reći da me to iskustvo ponešto zabavilo i 
pomalo dovelo u neugodnu situaciju. Supruga me podsjetila da 
sam pisao članke protiv korupcije i o individualnoj odgovornosti 
ljudi koji je potiču. 

U mauzoleju smo hodali propisanim sporim korakom po obve¬ 
znom putu koji ide oko Lenjinova groba i vidjeli smo Lenjino- 
vo tijelo. Razina osvjetljenja u mauzoleju bila je ograničena, ali 
iznenadili smo se izgledom svježine Lenjinova lica. Mogli ste 
steći dojam da je živ i da samo spava. Tijelo nije bilo u tekućini, 
kako sam mislio. Misteriozno je kako održavaju njegov tako svjež 
izgled čak osam desetljeća nakon smrti. Palo mi je na pamet da 
možda promatram savršenu voštanu kopiju izvornika. Nedavno mi 
je jedan Rus rekao da se stanje Lenjinova tijela konačno pogoršava 
i da neće još dugo trajati. 

Vratio sam se u Moskvu početkom travnja 2007., opet u pratnji 
svoje supruge. Do tog vremena Rusija je prošla kroz osam punih 
godina vrlo visokog ekonomskog rasta i pada nezaposlenosti. Pri¬ 
družila se skupini BRIC, koja uključuje i Brazil, Kinu i Indiju. 
Riječ je o skupini rastućih tržišta, a za njihov utjecaj u svijetu sma¬ 
tralo se da će rasti, kako politički tako i ekonomski. Ove četiri 
zemlje zauzimaju velik dio kopnene površine Zemlje i u njima 
živi skoro oko polovica svjetskog stanovništva. Profesor Jevgenij 
Jasin, akademski nadzornik s Državnog sveučilišta, Više ekonom¬ 
ske škole, pozvao me da sudjelujem na konferenciji koja se bavila 

temom „modernizacije ekonomije i javnog razvoja”. Trebala se 
održati u Moskvi, u Svjetskom trgovačkom centru, 3. - 5. travnja. 
Cilj konferencije bio je pozabaviti se dvama ciljevima, „moderni¬ 
zacijom ekonomije” i „modernizacijom društva”, priznajući da se 
radi o dva odvojena cilja koja se ne moraju nužno promicati u isto 
vrijeme ili istom brzinom. 

Program konferencije bio je ambiciozan i u njemu su sudjelo¬ 
vale osobe iz visokih političkih i akademskih krugova. Nekolicina 
sudionika iz inozemstva bila je smještena u hotelu nedaleko od 
moskovskog Svjetskog trgovačkog centra. Obavijestili su nas da 
će autobus doći po nas ujutro prvog dana konferencije. U autobusu 
sam sjeo do jednog američkog sudionika konferencije. Upoznali 
smo se i izmijenili posjetnice. Napomenuo je da radi na Institu¬ 
tu za više studije pri Sveučilištu Princeton, kamo je premješten s 
Harvarda, gdje je bio profesor na Odsjeku za ekonomiju. Naglasio 
je da se bavi teorijskom ekonomijom. Bio sam malo iznenađen 
jer mi njegovo ime nije bilo poznato. Bio je u skupini profesora s 
Harvarda, koji su često bili prisutni u medijima i s kojima sam i ja 
održavao kontakt. Bio je vrlo ugodan i sjećam se da smo razgova¬ 
rali o nekim ljudima koje obojica poznajemo. Trebali smo biti u 
istom panelu u okviru konferencije. Stoga sam bio vrlo iznenađen 
i jako mi je bilo neugodno zbog vlastita neznanja kad je sljedećeg 
listopada profesor Eric S. Maskin imenovan jednim od tri dobitni¬ 
ka Nobelove nagrade za ekonomiju u godini 2007. Ta vijest uka¬ 
zala mi je na to koliko je ekonomija postala specijalizirana i frag¬ 
mentirana. tako da netko može biti unutar tih krugova i biti vrlo 
aktivan, a da odmah ne prepozna budućeg dobitnika Nobelove 
nagrade. Nobelova nagrada 2007. dodijeljena je za „teoriju meha¬ 
ničkog dizajna” ili za inženjersku stranu ekonomije. Objašnjava 
kako djeluje optimalna alokacija onda kad uvjeti za nju nisu ide¬ 
alni. Uzevši u obzir ciljeve koje tvorci politike žele postići, kako 
bi trebalo konstruirati mehanizam da postigne te ciljeve onda kad 
nije vjerojatno da će „nevidljiva ruka” spontano proizvesti željeni 
rezultat? Drugi dobitnici Nobelove nagrade za godinu 2007. bili su 
Leonid Hunvicz, kojega sam jednom sreo na konferenciji u Koreji 
i obojica smo svojim prilozima sudjelovali u izradi zbornika kon¬ 
ferencije, te Roger Myerson. I Maskin i Myerson imaju harvardske 
doktorate iz područja primijenjene matematike, ne iz ekonomije. 
Hunvics je svoj prvi članak iz tog područja napisao prije nekoliko 
desetljeća. 

Svjetski trgovački centar golema je zgrada, negdje u središtu 
Moskve, koja u svojoj glavnoj konferencijskoj sali može smjestiti 

tisuće ljudi. Kad sam ušao u zgradu, imao sam dojam da se u njoj 
nalazi cijela Moskva. Nakon registracije otpratili su me do una¬ 
prijed određenog sjedala, te sam zatim slušao plenarnu sjedni¬ 
cu kojom je predsjedao profesor Jasin. Ovaj prvi susret okupio je 
visoko pozicionirane ruske političke figure, poput A. D. Žukova, 
dopredsjednika vlade Ruske Federacije, G. O. Grefa, ministra za 
ekonomski razvoj i trgovinu, A. L. Kudrina, ministra financija, A. 
A. Fursenka, ministra obrazovanja i znanosti, te S. V. Stepušina. 
predsjednika Računovodstvene komore Ruske Federacije. 

Debata se uskoro prebacila na temu koja je u to vrijeme postaja¬ 
la vrlo važna za Latinsku Ameriku: što napraviti s velikim trgovač¬ 
kim i proračunskim viškovima koje je stvarala visoka cijena nafte i 
druge izvozne robe. Ministri za ekonomski razvoj i za obrazovanje 
i znanost oštro su napali ministra financija zato što nije dodijelio 
veća proračunska sredstvu njihovim ministarstvima, kako bi oni 
mogli „poticati rast”. Takva kritika zvučala mi je poznato. Neko¬ 
liko mjeseci prije toga i nekoliko mjeseci poslije sudjelovao sam 
na konferencijama pri Ekonomskoj komisiji za Latinsku Ameriku 
i Karibe (ECLAC) u Santiagu (Čile) i slušao sam iste argumente 
i iste pritužbe vezano za zemlje poput Čilea, Perua i drugih. Ono 
što me iznenadilo bila je oštrina prepirke. Kudrin je držao svoju 
poziciju temeljem argumenta opreznosti. Naglasio je da ekonom¬ 
ska klima možda neće uvijek ostati tako povoljna. Nakon savrše¬ 
nog vremena mogu uslijediti savršene oluje. Za nekoliko zadnjih 
godina ekonomska prognoza nije bila osobito povoljna za Rusiju. 
Realni BDP rastao je po iznimno visokim stopama od 2000. i vla¬ 
da je zabilježila vrlo velike fiskalne viškove (8,3 i 6,8% BDP-a 
2006. i 2007.) Udio javnog duga u BDP-u bio je vrlo nizak i aku¬ 
mulirale su se velike strane rezerve. Bila je ovo Rusija drukčija 
od one iz devedesetih. Razboritost će se isplatiti nekoliko godina 
poslije, kad će doći do financijske i ekonomske krize, a ruski BDP 
značajno će pasti 2009. (prema projekcijama za 6,5%). 

A. N. Sohin, tadašnji predsjednik Ruske unije industrijalaca i 
poduzetnika, predsjedao je okruglim stolom na kojem sam i ja 
sudjelovao. Uključivao je profesore Jasina i Maskina, kao i pred¬ 
stavnike raznih institucija, uključujući Svjetsku banku i Goldman 
Sachs. Tema okruglog stola bila je „modernizacija ekonomije i 
društva”. Nekoliko izlagača naglasilo je da brza stopa rasta, oso¬ 
bito ako je posljedica visokih cijena potrošne robe u ekonomiji 
koja izvozi potrošnu robu, ne mora nužno biti indikacija da se 
zemlja modernizira. Modernizacija mora biti povezana s pobolj¬ 
šavanjem temeljnih institucija (političkih, fiskalnih, sigurnosnih, 

pravosudnih itd). U Rusiji su se ove institucije modernizirale 
sporijim korakom od onoga kojim je rasla ekonomija. Profesor 
Maskin usporedio je Rusiju s Kinom služeći se primjerom pro¬ 
izvođača automobila koji potpuno kontrolira kompanije koje ga 
opskrbljuju s potrebnim materijalima, nasuprot onom proizvo¬ 
đaču koji dopušta dobavljačima da se međusobno natječu. Više 
natjecanja stvara bolji „dizajn mehanizma’’ i donosi bolje rezul¬ 
tate. Prema njegovim tvrdnjama, u Kini ima više natjecanja nego 
u Rusiji. 

Osim sudjelovanja na okruglom stolu konferencije, domaćini 
su za mene planirali još dvije aktivnosti: da na Akademiji Mini¬ 
starstva financija održim predavanje o razvoju oporezivanja, a da 
na Višoj ekonomskoj školi održim predavanje („počasno izvje- 
šće“) o „kompleksnosti i sistemskom neuspjehu". Prvo od ta dva 
predavanja nije planirano unaprijed, nego su to zatražili od mene 
u zadnji trenutak. Kad sam otišao na Akademiju, ljubazna gomila 
dočekala me cvijećem. Velika prostorija u kojoj se održavalo pre¬ 
davanje bila je prepuna. Održao sam svoje improvizirano preda¬ 
vanje o razvoju poreznih sustava i bilo je mnogo pitanja vezanih 
uz budući razvoj ruskog poreznog sustava, za utjecaj globalizacije 
na nj, te posebno za dilemu oko toga jesu li bolji jednostopni pore¬ 
zi (flat tax ) ili progresivno oporezivanje. Rusija je bila jedina od 
većih zemalja koja je uvela jednostopni porez na dohodak i neki 
su tvrdili da su, kao rezultat ove reforme, porezni prihodi porasli 
i da ekonomija brže raste. Premda nisam kritizirao jednostopno 
oporezivanje kao takvo, na temelju analize koju je izvršila jedna 
MMF-ova studija doveo sam u pitanje tvrdnju prema kojoj je jed¬ 
nostopni porez stvorio veće porezne prihode i pridonio bržoj stopi 
rasta. Isto tako podsjetio sam publiku daje raspodjela dohotka u 
Rusiji postajala sve neravnomjemija i da bi fiskalni instrumenti 
(uključujući progresivno oporezivanje) mogli pomoći da se taj 
trend popravi. 

Sljedećeg dana trebali su doći po mene u određeno vrijeme 
kako bi me odvezli do Više ekonomske škole, koja se ne smije 
brkati s Ruskim ekonomskim fakultetom, na kojem sam držao 
predavanje 2004. Kad u dogovoreno vrijeme nitko nije došao po 
mene, naručio sam taksi da me odveze do Škole. Taksiju je zbog 
prometnog zastoja dugo trebalo da dođe do Škole i taksist mi 
je naplatio astronomsku cijenu za vožnju, 1.000 rubalja. Poslije 
sam otkrio da se škola nalazila nedaleko od hotela, tako da sam 
onamo mogao odštetati u nekoliko minuta. Shvatio sam: a) da su 
moskovske ceste postajale sve zatrpanije automobilima; i b) da 

je za izbjegavanje prijevare trebalo unaprijed pregovarati o cijeni 
vožnje taksijem. Međutim, kako bi se djelotvorno pregovaralo, 
valja znati udaljenost mjesta na koje se želi ići. Tako ova asime¬ 
trija u raspodjeli informacija može često vozačima taksija dati 
prednost. 

Na Višoj ekonomskoj školi govorio sam o ulozi kompleksnosti 
prilikom pada ekonomije Sovjetskog Saveza i to uspoređivao s 
ulogom kompleksnosti u tržišnim ekonomijama. U Sovjetskom 
Savezu planeri su se suočavali sa sve većim teškoćama u kon¬ 
troliranju ekonomije, kako je ona postajala sve kompleksnijom. 
Predvidio sam da će kompleksnost voditi financijskoj krizi i dru¬ 
gim problemima, u tržišnim ekonomijama isto kao i u centralno 
planiranim ekonomijama. Moje predviđanje pokazalo se dobrom 
prognozom. Članak je napisan 2006. i objavljenje (u knjizi u čast 
Maria Nutija, talijanskog ekonomista koji se specijalizirao za cen¬ 
tralno planirane ekonomije) sredinom 2007., dobrano prije nego 
što je izbila financijska kriza. Publiku je sačinjavalo većinom 
nastavno osoblje Više ekonomske škole. Nakon mojeg govora 
razvila se živa diskusija. 

Do 2007. Moskva se još više promijenila u odnosu na 2004. i 
izgledala je isto onoliko bogata koliko i bilo koji drugi zapadni 
glavni grad. Osam godina vrlo brzog ekonomskog razvoja osta¬ 
vilo je velik utjecaj na grad. Trgovine su nosile imena glasovitih 
modnih kuća, a povećao se broj automobila na cestama kao i nji¬ 
hova kvaliteta. Bilo je mnogo nacionalnih restorana, a cijene u 
njima znatno su se povećale. Neke od kolosalnih zgrada izgrađe¬ 
nih za Staljinova vremena pretvorene su vrlo skupe kondominije. 
Moskva je postala jednim od najskupljih gradova na svijetu. Stalni 
predstavnik MMF-a pozvao je mene i moju suprugu u glasoviti 
ruski restoran i ondje smo uživali u tipičnoj ruskoj hrani. Tada 
se dosta raspravljalo o Putinovu nasljedniku. U restoranu nam je 
domaćin objasnio da zabrinutost za demokraciju koju je izražavao 
zapadni tisak u Rusiji nije nailazila na odjek. Za Ruse su sigurnost 
i međunarodni prestiž, što su značajke jake zemlje, bile daleko 
važnije stvari. Zato je Putin ostao vrlo popularan. Vidjeli su ga kao 
snažnog vođu, a mnogi Rusi osjećali su daje upravo ono što Rusiji 
treba. Mnogi Rusi još uvijek vide raspad Sovjetskog Saveza kao 
čin izdaje i nacionalnu tragediju. Taj raspad lišio je Rusiju statusa 
velesile. 

Tijekom ovog posjeta doznao sam za značajan izvor prihoda 
grada Moskve. Budući da je gradska vlast još uvijek posjedova¬ 
la svu zemlju, sve nove zgrade morale su iznajmiti zemljište od 

grada, tako što će dati polovicu novostvorenog prostora gradskoj 
upravi, koja je pak sa svoje strane mogla iznajmiti prostor i tako 
dobivati neporezni prihod. Stručnjaci za javne financije trebali bi 
više proučavati ovaj oblik prikupljanja prihoda. Slični izvori jav¬ 
nih prihoda važni su i u Kini. Omogućuju da tradicionalni porezi 
ostanu na niskoj razini te stoga mogu iskriviti službene podatke o 
oporezivanju. 

Zadnjeg dana boravka u Moskvi odlučili smo posjetiti Puškinov 
muzej za koji su mi rekli daje vrlo bogat i da ga vrijedi posjetiti. 
Uživali smo u posebnoj izložbi Modiglianijevih slika koja je tada 
bila u postavu muzeja. Zatim smo razgledali znamenitu kolekci¬ 
ju francuskih impresionističkih slika. U vrijeme perioda francu¬ 
skog impresionizma ruski plemići kupovali su mnoge od najboljih 
impresionističkih slika. Većina njih sada se nalazi u Ermitažu, u 
Sankt Peterburgu, te u Puškinovu muzeju, u Moskvi. Kada smo 
izašli iz muzeja, kišilo je i nije bilo taksija na vidiku. Stoga smo 
odlučili poći u Baziliku Svetog Otkupitelja i ondje čekati da pre¬ 
stane kiša. Bazilika je baš preko puta muzeja. Kad smo ušli u Bazi¬ 
liku, bila je puna ljudi. Odvijao se neki obred. Uskoro smo shvatili 
da je to bila liturgija, i to liturgija za Veliki Petak, prije Uskrsa. 
Poglavar Ruske pravoslavne crkve predvodio je razrađen obred. 
Liturgija je dugo trajala, nekih dva sata, i ostali smo u crkvi cije¬ 
lo to vrijeme, fascinirani ljepotom ceremonije i vrlo razrađenim 
ritualima. 

Te noći, naše zadnje noći u Moskvi, posjetili smo Crveni trg. 
Bio je ukrašen tisućama plavih svjetala koja su ga savršeno resila. 
Davala su mu mističan izgled. Nikad nisam vidio nešto tako lijepo. 
Napravili smo nekoliko krasnih noćnih fotografija. 

Nakon 2007. nisam više odlazio u Rusiju. Godine 2008. zbi¬ 
la su se dva značajna događaja. Prvi je bila svjetska ekonomska 
kriza koja je osobito teško pogodila Rusiju zbog njezina utjecaja 
na cijene potrošnih roba. Ruski milijarderi osobito su teško pogo¬ 
đeni. Dobar dio njihova imetka bio je vezan za poduzeća koja su 
izvozila sirovine. Drugi događaj bio je izbor Dmitrija Medvedeva 
za predsjednika Rusije, navodno štićenika Vladimira Putina, koji 
je zadržao velik dio moći kao predsjednik vlade. Očekuje se da će 
se Putin opet kandidirati za predsjednika na izborima 2012. Ima 
sve više naznaka da je Medvedev više od Putina zainteresiran za 
modernizaciju Rusije i pojavili su se i znakovi nekakvih trzavi¬ 
ca između te dvojice. Samo vrijeme će pokazati hoće li Medve- 
devljevo predsjedništvo pripomoći modernizaciji Rusije i hoće li 
Putin ponovno postati predsjednik Rusije 2012. Trenutačno Rusija 


je za izbjegavanje prijevare trebalo unaprijed pregovarati o cijeni 

izgleda stabilnijom i čini se da sporu modernizaciju ekonomije 
prati stanovita modernizacija političkog aparata. U kolovozu 2010. 
Rusija, a posebice područje oko Moskve, iskusit će najtoplije ljeto 
ikad. Temperatura će se popeti do 40 stupnjeva Celzijevih i ogro¬ 
mni požari uništit će goleme šumske površine. Dim će građanima 
Moskve uzrokovati zdravstvene probleme. Bio je to podsjetnik na 
činjenicu da priroda još uvijek vlada nad nama. Nadajmo se da to 
nije bio podsjetnik na to da će, prema proročanstvu Maja, 2012. 
biti godina kraja svijeta. 

